Luna nan sadang mancari baju untuak inyo pakai ka acara formal. Padusi nan sadang mamakai baju sedarhano dengan kaos putiah dan sarowa bahan itam dan mamakai tarompa japik iko mulai kaliliang mall. Sanjo itu Luna dari pasa untuak mambali sayua. Karano jarak pasa dan mall indak talalu jauah makonyo Luna langsuang singgah untuak mambali baju pesta nan biko malam akan inyo pakai. Satalah mamatuihan untuak mambali baju branded mako Luna mulai masuak kadalam tokonyo. Toko nan barisi barang-barang maha nan harago sampai puluhan juta itu adolah tampek nan Luna masuki kini. Namun, sadang bakaliliang sambia manenteng kantong asoi nan barisi balanjonyo katiko di mini market tadi kini dihalangi jalannyo untuak mangecek baju nan tapasang di manekin tasabuik. Pelayan itu mangecekan kalau baju iko indak buliah dikakok. Mandangan itu, Luna langsuang malapehan tangannyo dari manekin tasabuik dan mulai bakaliliang untuak mancari baju lain. Namun indak lamo kamudian, ado padusi nan bagaya rancak masuak ka toko dan langsuang mangecek baju di manekin tasabuik. Namun, hal itu malah dipadia se samo pelayan toko. Malahan pelayan tu manunjuakan detail baju kapado padusi tu. Mancaliak itu, Luna berang karano perlakuan indak adil nan diagiah samo pelayanan toko. Luna pun mamutuihan untuak pai sajo dari toko branded tasabuik.


Suaro Ambulance adolah hal nan ndak nio azri danga. Satiok ado suaro ambulance inyo langsuang manutuik talingo. Azri salalu trauma katiko ayah nyo yang sabalum maningga di baok jo ambulance karena keadaan darurat dan katiko maningga pun suaro ambulance tu juo yang mangiriangi ayah nyo. Kawan azri di sakolah ado nan indak picayo jo katakuik an azri jo suaro ambulance. Padohal azri sabana ndak bisa mandanganyo karena takuik jo suaro ambulance tu. Kalian nan acok mancacek kawan kalian karena kalian kiro inyo bakalabiahan, jan mode tu lai trauma tu yobana ado kalau urang mangalaminyo. Trauma urang pun indak sadoalahnyo samo jadi kalau kalian caliak aneh urang tu punyo trauma balain jan dicacek, cukuik tanangan inyo dan kecek an ndak ado apo-apo nan tajadi dan kalian ado situ untuak inyo.


Ndak pernah ambo maraso satakuik dan sa ndak nyaman iko dalam hiduik. Hari-hari baraso kalam dan ndak tanang karano tangiang-ngiang sampai kini ancaman dari kawan apak ambo basonyo nyo akan mamanjarokan apak ambo kalau ndak bisa mambayaia hutang. Padohal ambo tahu basonyo nan bautang tu sabananyo bukan apak ambo. Apak ambo ko hanyo korban. Tapi apak ambo ko ndak pernah baterus terang. Nyo selalu manutuik an kesalahan kawannyo ko. Betapa tairihnyo hati seorang anak mancaliak apak nyo digituan dek urang. Manuruik ambo, apak ambo ko talampau elok bana. Rela nyo berkorban bahkan sampai di ancam dek urang hanyo karano untuak mampertangguang jawabkan kesalahan nan ndak pernah nyo lakukan.


Di sakolah ambo sajak pagi alah hujan, tapi katiko jam olahraga hari indak ujan lai. Jadi ambo di lua lokal jo kawan-kawan ambo kareno jam olahraga kini malakuan olahraga lari. Pas urang lain nan gilirannyo lari aman-aman se nyo. Katiko ambo nan mulai balari, tajalapak lah ambk di kubangan bakeh dari ujan tadi pagi. Sabana malu ambo di bueknyo, baa ka indak malu urang mancaliak ka arah ambo sadonyo. Babarapo ado kawan nan manyorak an ambo, ado juo nan manolongan tagak. Rasonyo malu bana, indak tau nio latak di ma muko ko. Mano sakik, malu juo tu dicaliak dek urang rami.


Siska saat itu sadang mangendarai motor  manuju rumahnyo. Di perjalanan Siska mancaliak banyak anak-anak nan sadang bajalan di tepi jalan sambia bacarito jo kawan-kawannyo. Karano saat itu jalan sadang balubang serta mamiliki ganangan air nan cukuik banyak mambuek  Siska haruih hati-hati nan mambaok motor. Katiko inyo  mamperhatikan orang-orang nan ado di tepi jalan inyo indak manyadari bahwa motornyo alah manginjak salah satu ganangan air nan barado di samping  urang nan sadang bajalan tasabuik. Hal itu mambuek pejalan kaki nan sadang barado indak jauh dari ganangan basah karano terciprat air nan cukuik banyak dari ganangan tasabuik. Mancaliak itu Siska langsuang manghentikan motornyo karano inyo maraso sangek basalah kapado pejalan kaki dan mamintak maaf serta mambantu mambarasiahkan pakaian urang tasabuik.


Ambo jujua punyo pangalaman nan mamalukan bana katiko di sakolah. Itu tajadi kareno baju sakolah ambo ko alun kariang di rumah, jadi ambo pakai baju kaos se dalamnyo taruih tu ditutuik jo jaket. Jaket tu untuak manutuik baju kaos tu, supayo indak ketauan dek guru jo kawan-kawan. Datanglah masuak guru nan maaja, inyo guru ekonomi. Indak suko ibu tu mancaliak jaket ambo, jadi nyo suruh lapeh. Tapaksolah ambo bukak, tacaliak lah kaos lucu ambo. Kaosnyo tu putiah juo warnonyo, gambarnyo ado gambar micky mouse, tangan kaos tu pendek, ado juo motif bungo saketek dibawahnyo. Tagalak lah kawan ambo salokal mancaliak baju ambo tu, nan ibu tu ikuik tagalak. Baa laki-laki pakai baju micky mouse keceknyo.


Lalai iolah kurang hati hati, indak maindahkan (kawajiban, pekerjaan, dan sabagainyo); lengah. Disampiang ceroboh lalai bisa juo manjadi panyabab salah masuak kamar mandi. Dimano awak indak maindahkan paringatan kawan sabalumnyo, padohalnyo awak tau kalau awak acok kali ceroboh, sahinggo katiko tadasak nak ka kamar mandi tetap sajo batindak caroboh sahingo lagi lagi salah masuak kamar mandi. Kaadaan ko nio indak nio mambuek awak mangulangi taruihkasalahan nan samo, padohalnyo alah banyak kasus sarupo iko nan tajadi, dek ulah indak nio mandangan kato urang lain akhianyo kabiasaan sarupo iko manjadi susah untuak dirubah, nan mano akhianyo tabaok baok taruih sampai gadang dan indak tarubah lai.


Pak Suardi terkenal sebagai pedagang nan jujur di kampuangnyo. Satiok urang nan babalanjo pasti baliau manyampaian kekurangan dan kalabiahan barang nan di juanyo. Cuma memang urang elok ko ado-ado se ujian nan diagiah dek Tuhan. Pak Suardi ditipu karano talampau pacayo jo rekan bisnisnyo yang merupakan salah satu kawan dakeknyo samaso sakolah dulu. Barang nan harusnyo dibayia dalam waktu nan alah ditantuan ndak dibayia dek rekan bisnisnyo. Malah keberadaan urang tu sampai kini ndak ado nan tau. Dari siko bisa awak ambiak pelajaran samo sia pun awak manjalin karajo samo bisnis dan sapacayo apopun awak ka urang tu ndak buliah lalai. Harus labiah hati-hati  supayo ndak tatipu saroman Pak Suardi.


Katiko ado panghinoan nan dikaluakan dari muncuang sasaurang untuak manghino penting untuak malakukan hal-hal barikuik agar dapek manyambuhan sakik hati karano penghinoan dan sabagai balehan kapado urang nan manghino tasabuik. Mananggapinyo dengan senyuman, hal iko biaso akan mambuek urang nan manghino tasabuik maraso indak mandapekan perhatian dari kato-katonyo sahinggo inyo akan mamiliah diam. Tapi jiko indak juo diam, mako malawannyo dengan caro nan lain yaitu dengan kalimat rancak sahinggo urang tasabuik maraso panghinoan nan inyo lakuan indak bapangaruh kapadonyo. Katiko pambuli maraso inyo indak mandapekan perhatian dan pengaruh langsuang dari targetnyo mako inyo akan mamiliah untuak diam dan maninggakannyo. Namun, masih banyak urang nan indak pueh samo perbuatan manghinonyo sahinggo inyo indak baranti walaupun alah diabaikan. Jiko mode itu, malaporkan kapado urang tuo atau kapado guru bisa dilakukan bia urang tasabuik mandapekan teguran dari ucapannyo.


Ambo dulu acok bana damam pangguang kalau ka tampil di acara-acara nan rami penonton. Selalu ado raso takuik ndak bisa manampilan nan terbaik dan maksimal. Pokoknyo takuik se baoan nyo. Tapi makin kamari ambo makin tau ba a caronyo supayo awak ndak talampau takuik terhadap hal-hal nan diakibek an dek damam pangguang. Nan pertamo, awak harus fokus kalau awak tampil untuak mahibur urang banyak. Nan kaduo, jan pikia an untuak manampilan sesuatu nan sempurna karano sacaro ndak langsuang itu bisa jadi baban mental katiko awak akan tampil. Nan jaleh adolah tampil se sabaiak mungkin. Nan katigo, jan lupo minum sabalum tampil. Aia putiah tu bisa mambuek awak labiah tanang dan rileks.


Ambo pernah kanai sarangan panik pas siang hari di ateh pangguang acaro 17 an di sakolah. Wakatu pas bana ambo disuruah manyanyi, padohal ambo ko tamasuak urang yang indak barani tampil. Ambo tapakso ka muko tu dek kareno kawan ambo yang manariak i namo ambo untuak manyuruah pambaok acaro tu mamanggia namo ambo. akhirnyo ambo maju ka muko kareno alah didorong-dorong loh badan ambo ko. Pas alah sampe di ateh pangguang tu ambo cameh bana dan sakatiko pancaliak an indak tarang lai, lameh bana badan ambo rasonyo. Akhirnyo ambo tadiam se di ateh pangguang tu untuak babarapo waktu sampai ambo tanang dan sadar lai.


Mungkin sabagian urang biaso se tapi kok ambo yo ndak bisa babagi-bagi makanan jo urang lain dengan sendok atau galeh nan samo. Ndak nafsu ambo untuak makan makanan siso urang tu. Raso-raso malakek se aia ludah urang tu ka dalam muluik ambo. Mako dari itu, bagi kalian nan suko maminta-minta makanan urang, caliak-caliak urang nyo dulu. Kalau memang urang tu ndak panjijok dan santai se ndak masalah do. Tapuang lah maminta makanan urang tu. Cuma kalau nampak dek kalian urang ko panjijok jan diminta juo. Manggaduah urang ka makan lamak se kalian namonyo tu. Hilang salero urang dek gara-gara ulah kalian.


Ambo dulu pernah kanai kotoran jawi katiko sadang manyabuik rumpuik. Tapeknyo katiko mamasuakan rumpuik ka karuang untuak makanan binatang taranak ambo, yaitu kambiang. Mulonyo, kotoran itu indak nampak karano mungkin rumpuiknyo begitu taba. Namun pas alah dikarungi, ambo mancium aroma-aroma yang indak biaso dan baunnyo indak lamak. Teryanto itu adalah kotoran jawi yang alah hancua dan baserak di baju bagian belakang. Ambo yang urangnyo panjajok ko hanyo bisa pasrah. Apo nio dikato, katiko tu indak ado aia dan ambo sadang barado di kabun. Nio mamakiak dek saking jajoknyo, beko binatang buas pado kalua pulo. Yo tapaso batahan-tahan sampai pulang. Lah tibo di rumah, ambo langsuang mandi dan mambuang baju yang alah kanan kotoran jawi tadi.


Masih taingek di ingatan katiko bencana gampo 30 September 2009 nan manewaskan adiak nenek nan biaso ambo panggia atuk. Di malam kejadian kami sekeluarga bakumpua di rumah nenek karano ado isu aia lauik suruik sahinggo kami nan tingga di dakek pantai mangungsi ka rumah nenek nan kebetulan jauh dari lauik. Taingek bana kejadian di saat atuk ambo diantaan jo ambulance ka rumah nenek dengan kondisi alah tabujua kaku dan masih dilumuri serpihan-serpihan semen nan barangkali waktu itu maimpik tubuahnyo. Dengan kondisi badan, kaki, dan tangan nan alah kareh manyulikan untuak mambarasiahannyo, sahinggo untuak mambuka bajunyo pun harus manggunoan guntiang. Semenjak kejadian itu, satiok ado gampo memori atuk maningga selalu talinteh dipikiran ambo.


Jadi patang ko ambo pai jalan-jalan ka salah satu mall di kota Padang jo kakak ambo. Tibo-tibo dari belakang ado nan mangubik bahu ambo. Tantu sacaro spontan ambo langsuang mancaliak ka balakang. Awalnyo ambo lupo-lupo ingek. Ruponyo kawan lamo ambo samaso SMA. Ndeh alah lamo bana rasonyo ndak basuo jo kawan ambo nan ciek ko. Soalnyo kawan ambo ko alah lamo marantau di Jawa. Dulu kami tamasuak lumayan dakek. Nyo duduak persis di belakang ambo dan beberapa kali main ka rumah. Dek nampaknyo sedang surang dan katiko ambo tanyo nyo sedang ndak sibuk akhirnyo ambo ajak se nyo makan basamo jo kakak ambo saat itu.


Sasudah lamo mangumpuan pitih dan manabuang di bank, selti akhirnyo bisa mambali barang nan diinginkan yaitu PS5. PS5 haragonyo sakitar 10 juta. Selti sangaik bahagia dek bisa mambali PS5 nan alah manjadi impiannyo sajak beberapa bulan kabalakang. Sabalumnyo selti punyo PS2, tapi iko alah lamo dan alah tuo bana jadi Selti nio mambali PS5 nan terbaru bia bisa main jo kawan-kawannyo. PS5 ko, jikok dibandiangkan jo versi sabalumnyo yaitu PS4 se alah banyak paningkekkan dari segi spesifikasinyo. Ado banyak keunggulan nan dipunyo dek PS5 ko, tantu sajo batambahnyo keunggulan babandiang luruih jo haragonyo nan lumayan wow pulo mahanyo. Dari segi grafik, PS5 labiah mutakhir dari seri-seri sabalumnyo, ado pulo fitur haptic sahinggo controlnyo labiah responsif katiko dipakai main. PS5 alah mamakai fitur SSD pulo sahinggo labiah capek dan indak lamo loadingnyo. Selain itu, ado pulo upgrade nan manggoda para pecinta game, yaitu adonyo fitur virtual reality sahinggo pemain labiah pueh dan saraso masuak ka dunia game.


Aia sabananyo adolah salah satu kabutuhan dasar dek manusio. Banyak juo di sakolah maju atau bakambang yang manerapakan kurikulum aia. Misalnyo ado ekskul ranang atau diwajibkan latihan ranang. Namun, indak sadoalah anak yang nio malakuan ranang kareno takuik mancaliak kadalaman aia. Memamg sulik untuak maajan dan mailangan raso takuik kapado urang yang alah takuik duluan kareno trauma tanggalam di aia. Manuruik ambo kalau nio mancuboa an, cubolah ajaan di kolam yang ketek dan volume aia ketek juo. Ajaan lah sacaro palahan, kareno malakuan hal yang awak takuik an indak samudah urang barani pado umumnyo. Katakuik an kareno trauma tanggalam di aia, mungkin akan diingek saumua hiduik.


Manuruik ambo, samakin lamo usia sarawa ko samakin lapuak lo bahannyo, kok lah samakin lapuak bahannyo samakin tinggi lo risiko cabiaknyo. Contohnyo se waktu ambo mamakai baju karate abang ambo di saat nyo masih basakolah. Kok di caliak dari bantuaknyo masih rancak, warnanyo pun masih putiah barasiah. Ruponyo pas sadang latihan dan sadang gerakan manendang nyo bae cabiak sarawa ko tadi. Cabiak nyo ndak lo ketek do. Sagadang tapak tangan. Malu bana ambo sajadi-jadinyo karano saat itu ambo sadang pakai dalaman warna pink lo. Jadi mode tu lah kiro-kiro, walaupun nampaknyo pakaian ko tadi masih rancak alun berarti lo bahannyo masih kuek.


Kanai macet di jalanan rasonyo Mia nio bana berang-berang tapi ka berang emang alah keadaannyo kanai macet. Apolai wakatu itu mia kanai macet malam hari katiko pulang dari karajo. Alah mangantuk bana rasonyo tapi lamo lai ka sampai rumah kalau macet mode ko. Badan alah latiah seharian di kantua, lamo lo ka jalan manunggu macet ko. Awalnyo mia ko memang berang bana inyo karena macet tapi manuruik mia rasonyo pacuma se berang indak ado urang yang nan diberangan kalau macet sadoalah urang yang kanai macet samo se bantuak mia. Urang tu kanai macet jo, jadi mia basaba se walaupun sabananyo muluik nio bana maupek.


Ambo tamasuak urang nan jajok bana katiko mancaliak toilet nan kumuah. Pernah wakatu ambo pai ka lua kota dan manginap di panginapa. Ambo indak nio ka toilet kareno perasaan ambo tampek tu lato. Apolai pas sabalum dibarasiahan ambo mancaliak toilet disitu lato bana. Ambo sampai manahan untuak indak buang aia. Siap tu dikecek an dek amak ambo nan inyo dulu adolah tamatan psikologi juo. Kecek amak ambo kalau alah bakalabiahan mode tu indak elok lai. Diaagiah langkah barikuik dari amak ambo untuak mangatasi kajajok an ambo. Patamo awak tau dan sadari kalau manahan buang aia tu indak elok, kaduo jan banyangan hal-hal nan mambuek awak jajok katiko di toilet, katigo biasoan juo mambarasihan hal-hal nan kumuah jado bisa manghadapinyo.


Sia nan takuik bana basuntik? Kalau takuik berarti awak samo. Ambo takuik bana basuntik tu. Makonyo kalau sadang sakik paliang maleh barubek ka rumah sakik. Tapi itu dulu. Samanjak ambo diagiah tau caro supayo ndak sakik bana kalau basuntik kini ambo lah bagak kok disuruah basuntuik kalau barubek ka rumah sakik. Caronyo tu cuma dipiciangan se mato. Abis tu bayangan se awak sadang di tampek nan sajuak, manyanangkan, damai, tentram. Palapeh se jarum tu masuak ka dalam dagiang tu. Ingek se tampek nan nyaman tadi baliak. Ibarat kato raso sakik urang soleh katiko sakaratul maut ndak sasakik urang ndak soleh karano saat nyawo dicabuik dengan bersamaan dipacaliak an sarugo dek malaikat.


Ndak kuaso mancaliak sepupu ambo nan sangat ketakutan mancaliak ayahnyo tabariang lamah di rumah sakik. Nampak bana dari rauik mukonyo nan cameh, takuik, dan ndak tanang karano harus diadok an jo situasi nan ndak nyo harapkan. Ditambah lo tampangnyo nan ndak taurus dan mato alah mahitam karano saharian manjago apak nyo di rumah sakik mambuek sia se nan datang ibo mancaliaknyo. Memang musibah tu ndak ado nan tau. Padohal apak nyo tu tamasuak urang nan sehat salamo maso hiduiknyo. Tibo-tibo dapek se kaba dari amak ambo basonyo apak tu serangan jantuang tibo-tibo di saat nyo pai liburan jo kawan-kawannyo ka Bali.


Amak jo apak ambo ikuik sanang jo apo nan ado di depan mereka kini. Ambo mambalian amak jo apak baju baru yang ancak dan memang  musimnyo kini nan mode tu. Ambo mambali baju tu jo pitih ambo surang setelah manabung. Baju amak ambo bantuak nyo gadang dan gambarnyo bantuak ado seni batiknyo tapi tetap modern juo, warnonyo abu tuo, baju amak ambo ko bisa goyang-goyang kalau amak ambo bajalan. Apak ambo bantuak baju nyo ko mode baju batik, ado seni batik di sabalah kanan tapi di sebelah kirinyo ko saketek, warnonyo biru dongker. Ambo sanang bisa mambalia baju untuak amak jo apak ambo dengan pitih hasil manabung surang.


Hari ko adolah hari pertamo ambo manjadi saksi di kantua polisi karano kecelakaan nan tajadi duo hari nan lalu. Perasaan ambo ndak tanang. Ambo takuik bana karano ambo dituduah melakukan perbuatan nan ma akibatkan nyawo urang hilang. Padohal kenyataannyo ndak samo sakali. Sangkiang takuiknyo ambo saat itu, ambo manjawek pertanyaan dari polisi tu sambia manangih-nangih dan marauang-rauang manarangkan basonyo ambo ndak ado niatan samo sakali untuak manggiliang korban sampai nyo mati di tampek. Ndak hanti-hantiyo aia mato ambo mailia karano cameh bana kalau akhirnyo ambo harus manjadi tersangka dalam kasus ko. Sampai-sampai pak polisi tu mambalian ambo aia minum supayo ambo bisa tanang maagiah kesaksian.


Kantuik kadang memang indak taraso sajo kalua. Kondisi ko bisa sajo indak manimbua kan kacurigaan urang lain apo bilo bunyinyo indak kancang, walaupun memang untuak bau nyo indak dapek untuak disuruakan. Kantuik acok kali indak sangajo talapeh, bisa jadi dek karano memang indak tahan, atau mungkin memang tabiaso untuak takantuik tanpa manahannyo. Tapi apo pun itu alasannyo tetap indak dibanaan katiko kito takantuik di muko umum tanpa mamikian urang nan akan taganggu dek ulah bunyi jo bau nyo nan manyangek. Etika dimuko umum tetap harus dijalankan walaupun dirumah kantuik tanpa ditahan ko alah manjadi kabiasaan nan alah biaso biaso sajo raso nyo.


Waktu kuliah dulu acok ado dosen nan tibo-tibo mandadak indak tibo katiko datiak-datiak tarakhir. Kabatulan waktu itu dosen nan tamasuak banyak nan indak suko mahasiswa nyo karano acok indak maagian kaba dan tamasuak pamberang. Satiok dosen tasabuik masuak sado mahasiswa alah was-was takuik kanai sambua dek nyo. Ambo waktu itu talambek pai kelas dosen tasabuik gara-gara ado acara di lua kota. Raso hati lai bisa sampai tapek waktu masuak ka kelas dosen tasabuik tatapi tanyato jalan macet. sakitar 5 minik ka masuak akhirnyo lewek jalan pinteh. Tapi, tarnyato rem honda kawan ko blong. Langsuang sabisa mungkin untuak tanang dan apalahan manahan jo kaki dan iduik lampu sen pai ka tapi. Untuangnyo indak tajadi hal nan buruak kacuali indak bisa hadir kelas dosen pamberang.


Saat sadang barada di kafe Andi barsama kawan-kawannyo nan sibuk jo cerita itu tibo-tibo saja dikejutkan jo suara nan cukuik nyaring di ma suara tasabuik Mendapekkan perhatian urang sekitar. Di situ Andi nan alah lama manahan kantuiknyo jo indak bardiri dan taus saja  mamegang bokongnyo agar indak kelepasan kantuik. Namun karano alah indak tahan Andi mamutuihkan untuak segera bardiri dan katiko inyo bardiri  itulah suara kantuik nan nyaring itu keluar. Kawan-kawannyo nan mandanga itu langsung berang padahal di karano inyo telah sembarangan mangeluarkan kantuiknyo di tampek sahinggo urang-urang langsung mancaliak  ka tampek mereka. Saat itu Andi langsung mamperhatikan sekitar dan benar saja urang-urang cekikikan karano kantuik Andi nan keras tadi. Karano hal itulah Andi langsung manutupi mukanyo dan bargegas ka kamar mandi.


Malu bana ambo jo anak padusi ambo ko. Nyo padusi, kok bantuak lai rancak. Cuma agak ka laki-laki an ko sifat dan penampilannyo ha. Bapakaian lah mode laki-laki, duduak pun mode laki-laki. Paniang ambo di bueknyo. Apo lai patang ko pas sadang rami-rami jo keluarga di kampuang nyo bae duduak mangangkang laweh-laweh sampai cabiak sarawa nyo tu di bueknyo. Makonyo untuak kalian sadonyo, awak padusi tu kalau duduak tu mangamek. Harus baprilaku manih. Jan mangangkang- ngangkang. Kok duduak di bawah silahkan basimpuah.  Jan sampai takuik urang beko ka bakenalan jo awak. Ndak ado nan nio jadi gadih gaek se lai.


Ambo mampunyoi kuciang di rumah. Ado sakitar duo ikuak, tapi kuciang nan acok tibo banyak pulo. Mamaliharo kuciang sabananyo butuah tanago labiah bantuak maagiah makan, manyadiokan tampek nan  inyo tacirik, mamandian, maagiah vitamin sampai marawatnyo kalau inyo sakik. Sadonyo itu alun sabarpo kalau tibo-tibo kuciang mencret dan kotoran nyo baleka dimano. Bantuak dan teksturnyo mambuek payah dibarasiahan. Takadng kalu sedang mencret parah, kuciang indak sadar kalau kotorannyo kalua surang. Baunyo indak lo kalah baunnyo dan bisa manyebar ka satu rumah. Satiok sakik mencret pasti indak nio ka pasia kuciang nan lah disadiokan. Akhinyo mau indak mau mambarasian kotorannyo nan baleak dimano-dimano dan itu payah karano baunnyo nan pakek.


Malam ko banyak bana nyamuak di rumah ambo, mungkin dek gara-gara hari panghujan. Waktu banyak nyamuak ko lah penting bana awak memakai lotion anti nyamuk yang sering awak caliak di layar tv. Tibonyo pas ambo cari ndak ado lai lotion anti nyamuk tu di ateh meja, ambo tanyo ka amak ambo ndak tau lo. Ambo surang yang paliang banyak digigit nyamuak mungkin dek gara-gara darah ambo manih, jadi ambo tauih se mencari barang tu soalnyo ambo yang paralu bana. Tibonyo pas ambo masuak kamar dan merabo-rabo ke bawah kasua pakai tangan ketemu ambo jo lotion anti nyamuk. Waktu ketemu yo bana sanang ambo langsuang se ambo pakai ka tangan dan kaki ambo. Rasonyo dingin-dingin baa gitu tapi ambo sanang soalnyo ambo ndak di gigit nyamuak lai.


Ndak masuak di aka se katiko apak ambo maagiah lanjo adiak ambo nan masih SD kelas 3 nominalnyo samo jo lanjo ambo nan alah kelas 6 SD. Lah jaleh wakatu sakolah ambo labiah panjang daripado adiak ambo. Tantu harusnyo balanjo ambo labiah gadang. Katiko ditanyoan malah disuruah tarimo se apo nan alah diagiah dek urang tuo. Malah dibandiang-bandiangkan jo anak-anak nan ndak punyo balanjo untuak sakolah. Tantu ndak masuak carito ko do. Lain nan di tanyo lain lo nan dijawek dan nan dibahas. Ujuang-ujuangnyo ambo sabagai anak tantu manuruik se apo kecek urang gaek. Kok malawan beko dikecek an anak durako.


Katiko masih manjadi mahasiswa dulu, pernah harus pai ka rumah dosen untuak maminta tanda tangan karano apak tu indak bisa datang ka kampus sadangkan berkas harus diagiahan bisuak harinyo. Jadi pai lah ka rumah dosen tu babeklan jo google maps. Waktu itu pai jo kawan jadi manghemat ongkos. Pai mancari alamt apak tu di daerah parumahan nan payah karano nomor rumah nan indak baurutan. Sampai di rumah dosen tu disuruah tunggu di ruang tamu. Dosen tu tarnyato ado dosen lain nan mangantri untuak minta tanda tangan samo bantuak kami. Jadilah manunggu di ruangan nan ketek, bukan apo-apo tapi suasana rumah dosen tasabuik mambuek marindiang, dan kiri-kanan rumahnyo sepi jarang mancaliak urang bantuak parumahan biasonyo. Alah dapek tanda tangan dosen tu langsuang pulang takuik samakin sanjo.


Cermat babalanjo adolah sabauah parilaku nan agak payah manjadi kebiasaan. Balanjo labiah rancak mambali barang nan paralu sajo. Takadang balanjo barang-barang nan kurang paralu labiah banyak dibandiangkan balanjo barang nan kadipagunoan bana. Godaan harago murah meriah salah satu contohnyo. Balanjo nan sasuai piti nan ado di saku labiah rancak dibandiang harus bautan dek nak rancak jo awak nah. Kadang harus pinjam ka sinan ka situ. Daripado itu labiah rancak kalau manabuang talabiah dahulu nah beko baru balanjo. Balanjo balabiahan harus dihindari karano bisa manjadi kabisaan buruak. Balajar manabuang dari ketek salalu disarankan untuak urang tuo nan punyo anak nan alah baraka.


Dulu sangek disarankan dek urang tuo kalau bali balanjo jaan di tapi jalan atau jajanan di tapi jalan. Dahulu kalau mancaliak barasiah atau indak nyo manjua makanan indak manjadi sorotan dan babeda kalau kini karano alah disosialisasikan dek babarpo instansi. Makanan di tapi jalan bisa sajo indak steril bisa kanai dabu atau asok kandaraan nan lewat. Indak hanyo itu kadang makanan nan dibali dibuek dari bahan nan indak elok untuak badan. Babarpo tahun dulu malah marak makanan baboraks, kini mungkin masih ado tapi hampia indak muncul di barita. Nan paliang manjijiak an katiko makanan nan bagoreng minyaknyo alah mahitam alias jarang diganti minyak gorengnyo. Atau urang nan manjua makanan di dakek tumpuakan sarok dan kadang indak disadari alah di langau an.


Ambo paliang ndak suko kalau karajo nan alah ambo karajoan tu dipacik-pacik dek urang. Jangankan masak nan barek-barek. Masak mie abuh se ambo harus dengan resep surang. Lah jaleh kalau mamasak tu ndak bisa bacampua-campua tangan. Ndak pernah mandanga babeda tangan nan masak babeda lo rasonyo. Sedangkan babeda tangan se alah babeda rasonyo apolai babeda resep. Makin batea-tea lah rasonyo. Ntah manga-manga lo adiak ambo ko bainisiatif untuak mamasuak an tomat ka dalam mie abuih nan alah ambo buek. Ndak bantuak mie abuih nan biaso ambo buek jadinyo. Maagiah ndak lo saketek. Banyak pulo. Lah masam raso mie abuih ambo dibueknyo.


Anak gadih kini banyak bana nan ndak tau jo taratik. Di tangah-tangah urang rami lamak se nyo kaluan kantuik gadangnyo. Balapuik-lapuik lo bunyinyo. Ndak sasuai bana jo ambo do. Ambo kok ka takantuik pasti manyuruak-nyuruak dan manjauah dari urang rami karano kalau manuruik ambo takantuik di muko urang rami tu adolah salah satu hal nan paliang manjajok an. Selain manjajok an manuruik ambo prilaku tu tamasuak ka prilaku nan ndak tau jo sopan dan santun jiko dilakukan sacaro sangajo. Apo lai awak urang minang ko hiduik harus tau jo adaik istiadaik. Mako sangaik ndak sopan se awak kalau takantuik sambarangan apo lai ado urang nan dituo kan.


Bahkan hanyo jo mambayangan barado di tampek nan tinggi bisa mambuek pandarito akrofobia atau fobia tampek tinggi bisa marasoan raso takuik nan bisa mambuek inyo jadi manggaretek, badebar, karingek dingin, mual, stress, panic nan indak takontrol, dan cameh katiko inyo barado di tampek nan tinggi. Bahkan sabananyo inyo sadar kalau raso takuiknyo ti indak wajar, tapi inyo ndak bisa mangontrol itu. Fobia katinggianko bisa di sabekan karano ado pangalaman jatuah dari tampek nan tinggi atau pernah mancaliak urang jatuah dari tampek nan tinggi. Saurang nan mangidap fobia katinggian biasonyo akan manghindari kagiatan nan bakaitan jo tampek tinggi, takah tabiang, gedung, malinteh jembatan, maliek ka jandela atau bahkan hanyo duduak di bangku stadium. Walaupun payah, sabananyo akrofobia atau fobia jo tampek tinggi ko bisa disegehan.


Hari ko Syifa sanang bana karena adiak nan inyo nantikan salamo diparuik amak nyo alah lahia. Syifa sanang karena inyo indak surang lai, ado kawan nan inyo ajak mangobrol kecuali amak jo apak nyo dirumah. Adiak bayi ko lahia pado tangga 1 bulan 1 tahun 2010, ancak bana tangga lahia nyo. Syifa alah lamo manantian seorang adiak, inyo sanang mancaliak anak ketek apolai sadang imut-imutnyo. Amak nyo kini sadang di kamar lain jadi syifa ko salasai dari kamar amak nyo langsuang ka kamar tampek adiak nyo dilatak an dalam sabuah tabuang. Lamo bana inyo mancaliak adiak nyo ko, adiak nyo sadang manggaliat lucu bana.


Ado dimano kondisi badan indak sehat tapi harus baaktivitas karano biasnyo kondisinyo sadang batuak dan flu. Tanggorokan sakik dan kadang kalau batuah badahak salalu nio mangaluak an dahak nan ado di tanggorok an. Kalau indak tahan mangaluakan dahak bisa ditahan dimuluik pai ka kamar mandi dan kaluan di toilet. Tapi mungkin urang manganggap bisa di buang dimano sajo asalkan bukan di ruangan. Rasonyo pamikiran bantuak itu harus dihapus. Ambo pernah mancaliak apak-apak nan mambuang ludah dakek ambo dan dimano urang sadang rami sakitarnyo. Apak tu indak sakali duo kali mambuah ludah tapi acok sahinggo bunyi nyo manganggu urang sakitar dan kalau ambo suarng maraso jijik karano dibuang sambarangan.


Sanang bana akhirnyo perjuangan adiak ambo tabayia. Setelah malalui banyak tahapan akhirnyo adiak ambo berhasil mandapek an penghargaan sebagai Mahasiswa Berprestasi (MAPRES) di tingkek Fakultas. KAmbo adolah saksi sagadang apo perjuangan adiak ambo untuak mandapek an penghargaan tu. Tiok hari baraja sampai malam. Alun ka lalok kalau ndak disuruah lalok. Sampai-sampai ambo berangan karano talampau asik baraja sampai ndak kenal waktu. Bawah mato alah sampai bakantuang dan mahitam dek kurang lalok. Tapi memang perjuangan ndak akan mahianati hasil. Selamat untuak adiak ambo. Mudah-mudahan bisa jadi MAPRES tingkek Universitas. Urang tuo awak pasti akan sangat bangga mancaliak prestasi nan adiak buek.


Kayaknyo iko bukan pertamo kali ambo manamukan kepeang dalam tas atau dompet nan alah lamo ndak ambo pakai-pakai. Acok bana tajadi. Tapi walaupun alah acok raso takajuiknyo tu masih tetap samo saroman pertamo kali manamukan kepeang di tampek-tampek nan ndak di sangko-sangko. Kepeang nan disobok an ko ndak lo saketek. Warna merah jo warna biru se isinyo. Nan tambah buek sanang tu adolah kepeang ko ndak cuma hanyo ado di laci gadang dompet. Di laci-laci keteknyo pun masih ado juo isinyo. Walaupun kepeang nan di laci-laci ketek ko ndak nan warna merah jo biru tapi lumayan bana lah untuak manambah-nambah lanjo ambo untuak malam minggu bisuak.


Seurang polisi atau aparat keamanan mereka mamiliki hak untuak menodongkan sanjato kapado pengganggu dengan babarapo ketentuan nan alah balaku. Peraturan nan diatur dalam perkapolri nomor 8 Tahun 2009 tentang implementasi prinsip dan standar hak asasi manusia dalam penyelenggaraan tugas Kepolisian Negara Republik Indonesia panggunoan sanjato api hanyo buliah digunoan jiko keadaan alah darurat atau sasaurang sadang dipertaruhkan. Panggunoan sanjato api dilakukan untuak malindungi nyawa manusia. Kaduo panggunoan sanjato api oleh Polisi buliah dilakukan untuak mencegah tajadinyo kejahatan atau menghentikan sasaurang nan sadang malakuan tindakan babahayo. Katigo ketentuan lain nan haruih dipenuhi yaitu penyerang alah malakuan perlawanan dengan malukoi anggota Polri atau masyarakat sacaro brutal sahinggo akibek nan dihasilkannyo menjadi parah. Kaampek, anggota Polri menodongkan sanjato api untuak mencegah pelaku kejahatan untuak melarikan diri sabagai ancaman bagi pelaku tasabuik.


Budaya mengantri harus diterapkan di Indonesia.  Apolai di tampek-tampek umum nan banyak turis. Jan sampai Indonesia di kenal dengan negara bar-bar. Sabananyo alah banyak nan sadar untuak maantri di tampek-tampek umum sarupo maantri di tampek makan. Tapi sabanyak banyaknyo nan alah mangarati masih ado juo kadang awak tamukan jo urang nan basibanak basipakak mangamukoan bagaknyo se manyorobot antrian di saat urang-urang alah tertib untuak maantri di tampek makan. Nan labiah sakik ati inyo manyorobot malah inyo lo nan berang katiko disawak. Seakan-akan awak nan salah saat itu. Urang-urang nan mode iko biasonyo nan ndak bisa maju. Yo definisi urang kampuangan bana.


Sadang sanang bacarito samo kawan tongkrongan tibo-tibo ado urang nan maninju Adi dari arah muko. Dengan muko nan alah sirah napas nan indak baraturan serta kepalan tangan nan masih ado walaupun alah maninju Adi tadi. Mancaliak itu Adi langsuang manatap heran kapado laki-laki tu. Namun dibaleh samo kalimat kasa nan manuduah inyo alah marabuik pacarnyo. Mandanga itu, Adi langsuang mananyoan siapo padusi nan inyo maksud karano Adi indak maraso sadang marabuikan siapopun karano inyo kini sadang jomblo. Namun, urang tadi malah makin manuduhnyo disertai tinjuan sakali lai. Mandapekan itu, Adi langsuang naik emosinyo dan mambalehan tinjuan tasabuik. Adi pun mangecekan kalau inyo indak ado marabuik pacar laki-laki itu


Respon emosional tarhadap raso takuik tiok urang babeda-beda. Walaupun mode itu, respon emosional melibatkan babarapo reaksi kimia di utak. Pado sabagian urang, raso takuik bisa dianggap sabagai situasi nan manaikuik an. Urang akan manghindari atau lari jo situasi emosional nan dirasokan tasabuik. Di sisi lain, ado pulo babarapo urang nan justru manggap raso takuik sabagai sasuatu hal yang manyanangkan, bantuak katiko kito manonton film horro atau masuak ke wahana rumah hantu. Meski inyo tahu bahwa aiko adolah sasuatu nan manakuik an, tatapi utak awak mangirim pasan bahwasanyo hal iko indak lah nyato adonyo. Jadi, maski maraso takuik, inyo akan tetap untuak manonton film horror atau masuak ka dalam wahana rumah hantu.


Guru manyuruh Lisa untuak manyelesaikan soal nan saat iko tertulis di papan tulis. Karano inyo baru tajago dari tidur ayamnyo dan tibo-tibo namanyo dipanggia dek guru.  Lisa nan saat itu sadang dalam keadaan cukup linglung reflek tagak dan mandakek ka gurunyo karano mandanga guru tasabuik manyuruah untuak kamuko. Saat manuju ka papan tulis indak sangajo Lisa terjatuh karano  keseimbangannyo terganggu dan tersandung kaki meja. Sontak sajo saat itu Lisa jatuh dan kawan-kawannyo  terkejut lalu pacah galak kawannyo dikelas karano Lisa jatuh dalam posisi nan indak rancak saketek juo dima kakinyo nan masih tatingga di bawah meja sadangkan tangannyo nan babantuak spiderman nan nio tabang. Mandanga suaro kawan-kawannyo Lisa langsung bangkit dan pai ka dakek papan tulis agar dapek manyelesaikan tugas nan di agiahkan gurunyo secapeknyo.


Diperjalanan manuju ka toilet Lisa nan sadang maraso malu karano banyak urang nan mandanga suaro kentutnyo itupun maraso nio manghilang sajo. Namun inyo haruih mambuang hajatnyo nan alum jadi tadi. Namun karano alah tasasak, inyo hanyo masuk ka dalam toilet terdekat dan alhasil katiko inyo masuk ka toilet tibo-tibo ado laki-laki nan sadang bardiri sambia manunggu urang lain. Mancaliak itu Lisa dan laki-laki tasabuik samo-samo takajuik karano Lisa nan alah salah masuk toilet. Maraso inyo salah masuak toilet Lisa langsuang bagageh untuak ka toilet nan biaso inyo pakai katiko bakunjuang ka perpustakaan. Namun didalam toilet itu inyo mamikian bagaimano caro inyo bisa manghadapi urang nan mandanga suaro kentut tadi. Lisa maraso nio manghilang sajo dari siko.


Kalian nan gabut dan indak ado karajo, banyak hal nan bisa awak lakukan untuak mangisi waktu langang. Contohnyo se ambo sajak di bangku Sakolah Manangah Ateh alah maikuik an giveaway yang banyak diselenggaroan di sosial media. Alah lamo ambo ikuik batahun-tahun, sampai kini baru mandapek an hasilnyo. Wakatu ambo mandapek an dan dinyatoan manang dari giveaway yang ambo ikuik an, sabana takajuik ambo dan indak bisa bakecek-kecek lai. Raso syukur yo bana ambo rasoan, soalnyo alah lamo dan katiko mandapek an hasilnyo rasonyo takajuik bana. Mangko dari itu untuak kalian nan langang se bisa maikuik an undian sacaro gratis, cari-cari se lah informasinyo dan berserah diri jo tuhan.


Ado babarpo upaya nan dapek dilakukan untuak mangatasi pambulian nan tajadi. Pancegahan, dilakukan manyaluruah dan tapadu dimulai dari anak, kaluarga, sakolah dan masyrakat. Pancagahan malalui anak jo malakuakan pamberdayaan agar anak mampu mandateksi sacaro dini kamungkinan tajadinyo bullying. Anak mampu malawan katiko tajadi bullying pado diri surang. Anak mampu mambarikan bantuakn katiko maliek bullying tajadi (malarai/mandamaikan, mandukuang kawan jo mambaliak kapacayoan, malaporkan ka pihak sakolah, urang tuo, tokoh masyarakat). Pancagahan malalui kaluarga jo maningkek an katahanan kaluarga dan mampakuek pola pangasuahan. Mananamkan nilai agamo, mambari lingkuangan nan panuah kasiah sayang. mambangun raso pacayo diri anak, maajakan etika kapado sasamo, mandampiangan anak manarimo babagai informasi dari media apopun.


Blackpink adolah grup idola nan dibantuak pado tahun 2016, lagu partamonyo mampunyoi judul Boombayah nan manjadi hits pado tahun tu. Anggota Blackpink ado 4 urang banamo Jisoo, Jennie, Rose dan Lisa. Kini alah tahituang 6 tahun Blackpin tabantuak, dan alah banyak pulo mandapekkan penghargaan baiak di Korea ataupun Internasional. Lagu-lagunyo kebanyakan beraliran hip hop dan banyak rap nyo. Tahun 2023 bisuak ko Blackpink barancana untuak maadoan konser di Jakarta. Arlin sebagai salah saurang fans Blackping indak saba ka basobok jo idolanyo. Harago tiket nan dijua beragam tagantuang jenis jo kelasnyo, ado nan harago 1 jutaan sampai 5  jutaan. Hanyo dalam waktu babarapo jam, tiket konser Balckpink alah habih tajua.


Makanan bisa sajo capek basi/busuak pabilo dipadiaan sajo lamo lamo, salah manyimpan misalkan balikan ditampek lambok dak batutuik atau batutuik katiko makanan masih angek, atau ndak makanan balatakan ditampek kanai cahaya matoari langsung dalam wakatu lamo. Makanan nan lah basi bayiaknyo ndak dimakan lai karano bisa sajo mambuek sakik paruik dek lah banyak kuman. Pambusuakan makanan atau makanan menjadi busuak ko ado banyak sabab nyo. Biasonyo makanan menjadi busuak ko karano tumbuah nyo bakteri patogen atau bakteri pambusuak tumbuah. Sahinggo bakteri ko dapek mangaluaan toksin sudah tu marusak struktur makanan nan dapek mambuek makanan babaun busuak ndak tatahan bahkan rasonyo pun jadi barubah sahinggo ndak dapek lai dimakan.


Bagi kalian nan suko marabo-rabo, mangklakson-klakson panjang urang nan barado di muko kalian katiko macet, alah tu mah. Hantian lah parangai kalian tu dari kini. Jan sarupo anak ketek. Alah punyo Surek Izin Mengemudi berarti manandokan kalian alah dewasa. Urang-urang tu lameh lo mahadok i macet tu mah. Ndak kalian se do. Cukuik basaba se sampai jalanan stabil. Ndak ado gunonyo kalian tu maupek-upek karano emosi kalian tu ndak akan bisa maubah keadaan. Jadi pabanyak se saba. Balapang dado. Lakukan hal-ha positif di dalam oto, misalnyo mambaco Al-Qur'an dan lain-lain. Kalau tetap ndak bisa naiak se pesawat bia capek sampai.


Manyasa untuak hal-hal nan tajadi di maso lalu itu manandoan kalau wak masih ingek jo kasalahan nan wk buek. Maingek ksalahn maso lalu emang ndak bisa wak hindari karno kadang taingek surang. Dan acok lo wk manyalahan diri wak surang dek kasalahan nan tajadi dulu. Bisa jadi kasalahan itu tajadi karno wak, tapi sananyo banyak faktor nan bisa jadi panyabab kasalahan maso lalu. Raso manyasa harusnyo manadoan kalau wak nio batangguang jawab jo nan alah tajadi, bukannyo kabur dan manyalahan diri surang taruih manaruih. Mulailah untuak badamai jo diri surang dan kaadaan. Marilah jadian panyasalan maso lalu jadi guru kehidupan untuak manempa pribadi wak untuak jadi nan labiah baik.


Jadi urang dewasa ko payah kironyo. Dulu wakatu Rini ketek apo pun nan inyo nio Rini maraso bisa ambo dapekan. Tapi satalah gadang ko, Rini tau banyak hal nan ndak bisa wak dapekan. Misalnyo pas Rini mambuek skripsi , Rini maraso inyo alah siap untuak sidang dan lulus sacapeknyo. Kironyo skripsi nan inyo buek itu banyak dapek revisi dan Rini harus manunda wisuda. Wakatu itu Rini maraso gagal bana karno ndak bisa mambuek skripsi dengan baik. Inyo sadiah usaho nan inyo lakukan ndak salalu maagiah hasil nan mamuehan. Rini jadi takuik kalau nan inyo lakuan itu salah. Dek itu Rink sampai maraso ndak samangaik untuak manga-manga. Kawan Rini pun ibo mancaliak nyo.


Sasaurang nan mangalami peristiwa traumatik manjadi labiah suko berang dan cenderung manjadi kurang bahati-hati. Mudah takajuik tahadok sesuatu yang akan marangsang sasaurang untuak mangingek peristiwa nan kelam yang pernah inyo alami itu. Saat ado peristiwa nan mirip samo kejadian traumatiknyo mako dapek mambuek gejala instrusi atau kenangan buruak dapek muncul. Sisi nan marupokan urang nan pernah mangalami kecelakan mampunyoi trauma samo cahayo oto nan bagitu tarang contohnyo lampu dari oto-oto gadang nan mampunyoi lampu nan gadang. Katiko ado muncul cahayo nan langsuang kawajahnyo mako Sisi dapek langsuang maraso tatakan, cameh, jantuangnyo nan badetak kancang dari biasonyo, dan tubuh manjadi lameh sakatiko sahinggo sulik untuak gerak.


Mambuek urang galak ado profesinyo yaitu palawak. Tujuan palawak memang biasonyo mambuek panonton dimukonya galak dangan apo nan ditampilkannyo. Palawak ko akan mambuek babagai caro bakpo mambuek suasana manjadi ceria dan manyanangkan. Dari situ sajo alah mancaliak kalau tiok parbuatan awak ado tampek dan kondisinyo. Kalau manggalak an urang nan indak niek untuak galak rasonyo bisa dikecek indak ado taratik. Babarapo kali awak pernah sobok urang nan galak tanpa adonyo panyuluik lawaknyo. Iko biasonyo urang nan nio mancameeh atau nio manarik parhatian urang nan sakitarnyo. Malu urang nan di mukonyo nan akan dicarinyo, karano indak punyo pangguang itu. Kabiasaan harusnyo alah ado sadari ketek.


Saurang pelajar viral dek mambaok motor jadul katiko pai ka sakolah. Palajar tasbuik dampai dibully, digalak an kawan-kawannyo hanyo karano mangandarai motro jadul. Warna motor tasabuik memang taliek unik, beda dari nan lain. Katiko mangandarai motornyo, pelajar ko nampak digalak an kawan-kawannyo. Namun, inyo taliek cuek dan bagageh pulang. Ruponyo kandaraan jadul nan dikandarai pelajar tasabuik haragonyo fantastik. Jikok dijua motor langka nan dikatahui bajenis Yamaha 125 Z ko bisa diharagoi hinggo 80 juta jikok kondisinyo masih rancak, baserta pajak nan masih hiduik. Jikok kendaraan masih bagus tapi pajaknyo mati, dikatahui masih bisa dihargoi tinggi yakni mancapai 50 juta rupiah. Kandaraan jenis ko pangaluaran awal tahun 2000-2001.


Untuak urang nan hiduik surang partamo kali tentu indak gampang. Namun indak dipungkiri kalau hal iko dapek mambaok pengalaman nan menyenangkan. Berikut tips mamulai hiduik surang yaitu mambuek anggaran keuangan. Kaduo, penting untuak mengetahui nomor darurat untuak sagalo kondisi takah nomor urang rumah, dokter, atau tetangga. Katigo, basosialisasi jo tetangga. Kaampek, untuak manjago mood bisa dimulai jo manghias kamar. Kalimo, salalu manjago kebersihan Kaanam, mancari lingkungan nan aman. Katujuah, manyadioan hal-hal nan paralu dalam berbagai kondisi. Kadelapan, mamulai untuak baraja mamasak sahinggo dapek mahemat biaya dan mandapek pengalaman nan baguno. Nan paliang penting yaitu dapek manikmati hiduik dengan malakukan kegiatan nan mambahagiakan


Bagi urang tua nan mamiliki anak super aktif katiko makan mako diperlukan perhatian nan cukuik katiko inyo mamungut kambali makanan nan alah jatuah ka lantai.  karano makanan tasabuik tetap akan ditempeli oleh bakteri sarato kuman nan barada di lantai walaupun itu baru sajo terjatuah dan langsuang diambil.  ado penelitian terbaru nan alah manampilkan praktek mitos kuno nan dipercaya oleh banyak urang iko dima manuruik penelitiannyo bakteri dan kuman bisa sajo manempel jo cepat dan barpindah ka makanan nan alah barada di ateh lantai.  bahkan kurang dari detik sajo kuman bisa hinggap di makanan tasabuik.  mako dari itu janganlah mamberikan anak makanan nan alah terjatuah karano itu akan mambahayakan tahadok kesehatannyo.


Aden banamo Aldo Rafi Daiqi biaso di panggia Aldo. Aden adolah salah ciek polisi nan baru lulus tahun kapatang. Karano baru luluih pangkek den masih randak. Dalam angkatan takah iko pangkek adolah hal nan di junjuang tinggi karano itu den salalu manjago tingah dan tata karma den. Supayo den indak manimbuaan masalah ataupun basalisiah jo urang nan pangkeknyo labiah tinggi dari pado den. Kini den sadang bimbang, aden takuik. Karano kini den di adokan jo piliahan untuak manembak saurang nan indak den kenal. Tapi masalahnyo nan manyuruah den adolah atasan den. Kalau den indak manariak palatuak ko den ndak tau baa nasib den kamungkonyo lai do. Karano kini ado ciek pistol nan mangarah ka den. Artinyo aden akan di tembak kalau den ndak mangarajoan parintah atasan den.


Ulang tahun marupokan hari bertambahnyo dan penando kelahiran seseorang yang biasonyo diperingati tiap tahun. Dalam beberapo kebudayaan, mamparingati ulang tahun seseorang biasonyo dirayoan dengan maadoan pesta ulang tahun jo keluarga atau kawan-kawan. Perayoan ulang tahun ko dianggap sabagai bantuak syukur dalam menjalani hiduik salamo ko dan sabagai harapan untuak hidup kedepannyo. Katiko seseorang ulang tahun, urang-urang akan memberikan selamat dan mendoakan kehidupan yang lebih baik. Banyak cara seseorang marayoan pertambahan umurnyo, bisa dengan maadoan pesta, jalan-jalan mengabiskan waktu samo diri sendiri, syukuran ketek-ketek samo kawan-kawan, dan lain-lain. Apo pun itu, sadonyo dilakukan sebagai bentuk syukur kapado sang Pencipta dan hidup labiah elok.


Dimaso kini nan serba digital indak manutup kemungkinan untuak hal-hal instan takah undian berhadiah gadang itu adolah hal nan mustahil untuak diadoan. Banyak dari perusahaan gadang nan maadoan undian berhadiah gadang iko untuak palanggannyo agar taruih manikmati dan setia samo produknyo. Salain itu untuak mambarikan apresiasi tahadok pelanggan lamonyo. Bantuak apresiasi nan diagiahan salah satu provider terkemuka di Indonesia yaitu Telkomsel nan maagiahan motor kapado palanggganyo nan alah setia mangkawani aktivitas sahari-harinyo salamo 10 tahun labiah dengan produknyo.  Hal ikopun dipiliah badasarkan kriteria tatantu untuak mandapekannyo.  Hal iko disambuik elok samo pelanggannyo nan lain karano adonyo bantuak apresiasi kapado pelanggan setianyo


Kok di ingek-ingek kini pengalaman ambo satiok kali sak cirik di sakolah namuah maluwek di bueknyo. Mungkin dek kawan-kawan ambodi sakolah tu tingga dan gadang di lingkuangan kumuah makonyo siswanyo ndak begitu mamparatian kebersihan sahinggo tabaok-baok ka sakolah. Pokoknyo kalau kalian ka sakolah ambo dan baniek untuak pai ka kamar mandi nyo pasti kalian akan sangaik gali mancaliak kondisi WC di sakolah ambo. Alun masuak kalian ka dalam WC tu mako kalian alah bisa mancium aroma ariang dari dalam WC tu. Alasannyo adolah karano banyak siswa-siswa nan siap kajamban ndak basiram sahinggo ariang nyo ndak ilang-ilang. Apo lai kalau kalian lah masuak ka dalam WC. LAntai nyo lah panuah dek kasiak-kasiak bekas sapatu. Nan paliang manjijok an adolah ndak jarang awak menemukan cirik urang nan masih barado dalam lubang WC. Bobrok bana pokoknyo.


Muntah bukanlah panyakik, malainkan reaksi badan atau gajalo nan bisa manandokan gangguan kasehatan tatantu. Muntah nan bahubuangan jo gangguan kasehatan biasonyo indak tajadi baitu sajo, malainkan kalua basamo gajalo-gajalo bantuak, mual, sakik paruik, BAB mencret (diare), damam, paruik kambuang, bakunang-kunang, pusiang atau vertigo, danyuik jantuang maningkek, banyak bakaringek, muluik kariang dan labiah jarang buang aia ketek. kamungkinan ado tando-tando dan gajalo nan indak disabuik an di ateh. Kaluanyo isi lambuang bisa jadi manandokan masalah kasehatan nan lain, tarutamo bilo kaluhannyo ko balangsuang dalam wakatu nan lamo. Sagera hubungi dokter kalau gajalonyo bantuak sakik dado, sakik paruik nan hebat atau kram, pangaliek an kabua, pingsan atau kabinguangan, manggia dan nampak pucek, damam tinggi, muntah babaun feses, muntah nan manyambua, mamuntahan darah atau muntahan nampak bawarna kahitaman.


Kejadian tibo-tibo dapek manimpo siapopun takah serangan pisau dari panjahek nan baniat untuak menyerang atau malakuan kejahatan kapado kita. Mako dari itu diparaluan hal dasar untuak mempertahankan diri jiko ado kejadian serangan pisau dari dakek tasabuik. Partamo haruih tetap tanang karano biasonyo panjahek akan sacaro perlahan mendakeki targetnyo untuak maagiahan tekanan atau ancaman mako dari itu diparaluan sikap tanang agar indak mendorong panjahek tasabuik malakuan hal nan lebih kejam. Kaduo, mengamati bagaimano tindakan penyerang, manilai apo motivasi penyerang malakuan kejahatannyo. Biasonyo perampok hanyo akan malakuan ancaman karano inyo indak nio menimbulkan masalah lain, biasonyo bagi perampok mereka hanyo akan menyerang jiko targetnyo malakuan perlawanan. Namun jiko itu adolah hal lain takah anda memergoki seurang panjahek malakuan kejahatan dan mereka maraso tarancam mako disarankan untuak malakuan perlawanan atau mancubo melarikan diri. Katigo, batariak meminta pertolongan kapado urang lain namun jiko indak sempat mako usahokanlah untuak melarikan diri secepatnyo.


Kalau kalian nio prank pacar kalian untuak putuih jan tangguang-tangguang. Jan tibo-tibo se mangecek an nio putuih. Kalau mode itu ndak akan berhasil. Pasti nyo tau kalau kalian sadang nge prank inyo. Apolai kalau kalian dari dulu acok lo nge prank pacar kalian. Kok dapek beberapa hari kalian sabalum ma pranknyo kalian buek situasi hubuangan kalian sadingin mungkin. Kalau inyo chat WA jan di baleh, kalau nyo manelepon jan diangkek. Buek se situasi se akan-akan kalian alah muak jo inyo. Jadi katiko kalian prank nio putuih ka pacar kalian pasti berhasil. Sarupo pacar ambo nan manangih-nangih datang ka rumah dek ndak nio putuih. Padohal cuma prank.


Durian adolah salah satu makanan nan paliang di suko dek keluarga besar ambo. Satiok ado acara pasti selalu di akhiri dengan pesta durian. Ndak tangguang-tangguang lo do. Kalau bali durian tu pasti ndak pernah saketek. Selalu bali nyo tu bakaruang. Ciek karuang tu bisa 10 isi buah duriannyo. Dengan jumlah durian sabanyak tu bisa abih dalam sahari tu. Tapi herannyo ndak ado nan pernah damam dek karano mabuak jo durian ko do. Pokoknyo kalau urang tu lah pesta durian ambo bae se pai ka dalam kamar lai karano ambo ndak kuek jo baun durian tu. Labiah ancak ambo manonton TV se dalam kamar.


Hari iko den masuak sekolah satelah pindah dari daerah lain. Di sekolah iko den baharap indak akan ado lai urang nan mambully takah di  sekolah den sabelumnyo. Namun setelah satu bulan den manjalani pembelajaran di sekolah iko mareka juga mulai batindak balabiahan sahinggo den maraso indak nyaman untuak belajar di sekolah ini. Den biasonyo indak mamulai interaksi apapun kapado urang di sini karano mampunyai sifat nan pemalu dan pendiam. Namun ado seorang padusi beserta gengnyo manghampiri tempat duduakku. Padusi dan gengnyo tasabuik dikenal sebagai urang nan suka mambully anak-anak nan pendiam seperti aku. Mako dari itu katiko mereka mandekati meja tempat den beraja, den langsuang manunduakan kapalo dan bapura-pura sibuk jo sasuatu.


Ndak ado nan labiah manyadiahan dari kahilangan urang nan disayang apolai keluarga surang. Ndak salah dalam Al-Quran Allah mangatokan bahwa kematian tu adolah kiamek ketek. Sakik bana rasonyo. Walaupun waktu itu ambo alun mangarati tapi nan jaleh ambo sadiah katiko mancaliak tubuah nenek ambo nan alah pucek, kaku, dan dengan muko nan ditutuik i dek salendang transparan. Tabayang katiko nenek ambo digendong dek urang banyak untuak dibaok ka kamar mandi, dimandikan, dibungkuih jo kain putiah, sampai dimasuak an ka dalam tanah. Memori tu masih jaleh diingatan ambo sampai kini. Yang ambo tau kini cuma marasoan rindu kapado nenek. Semoga nenek di tempatkan di tempat terbaik di surgaNya. Amiin.


Betapa dahsaytnyo bencana Tsunami Aceh nan tajadi di pagi hari, pado tanggal 26 Desember tahun 2004. Taingek bana dalam memori ambo betapa gadangnyo ombak nan mangguluang kota Aceh saat itu. Sangkiang dahsyatnyo bencana ko mambuek peristiwa ko manjadi berita nan sangaik diperhatikan dek organisasi-organisasi dunia. Bencana ko berhasil malumpuahkan kota Aceh saat itu. Salamo ambo hiduik, ndak pernah ambo mancaliak bencana alam samengerikan Tsunami Aceh. Ratusan ribu urang maningga dunia,mayik-mayik bagalimpangan di tangah jalan dengan kondisi nan alah mambusuak, harato bando porak poranda, rumah tampek urang bataduah hanyo tingga puing-puingnyo se. Alah basilemak peak bana kondisi kota Aceh saat itu.


Raso sadiah nan dirasoan wakatu lai anggota keluarga nan maningga akan hilang dek tabiaso. Saaik kahilangan anggota keluarga ado dampak nan wak dapekan satalah kahilangan. Salah satunyo yaitu parubahaan kebiasaan nan alah terlanjur malakek dalam hiduik wak. Misalnyo saaik amak wak masih hiduik wak alah tabiaso makan basamo masakan amak wak satiok hari. Tapi satalah amak wak pai, wak kebiasaan wak manjadi hilang. Manusia dasarnyo adalah makhluk nan bagantuang jo kebiasaan, jadi katiko kabiasaan wak harus barubah pasti wak akan jadi binguang. Raso binguang itu akan hilang satalah wak punyo kabiasaan baru. Samo jo kahilangan, raso sadiah nan wak rasoan akan hilang satalah wak tabiaso maraso kahilangan.


DBD (Demam Berdarah Dengue), atau yang dikenal damam badarah, disebaban oleh virus dengue yang dibaok rangik Aedes aegypti. Untuak mancagah damam badarah, biasonyo dilakuan panyemprotan atau fogging untuak mancegah jantiak-jantiak nyamuak Aedes aegypti bakambang biak. Tapi pancagahanyo tetap juo harus dilakuan surang dirumah. Dengan caro yaitu patamo, barasihan bak mandi sakali saminggu, kamudian paratian parabotan rumah tanggo yang manampuang aia, selain itu gunoan kasa rangik, jan manumpuak-numpuak atau manggantuang baju talalu lamo, tu dapek juo dengan caro gunoan lotion anti rangik atau ubek rangik atau pakai kalambu pas nio tidua. Itu adolah babarapo caro manghindari diri wak dan keluarga wak dari damam badarah


Mungkin urang nan tingga di daerah perkampungan pernah pai ka tampek pasa malam nan diadokan babarpo kali dalam setahun. Pasa malam banyak manyadiokan babagia pamainan, jajanan dan banyak hiburan lainnya. Wahana nan disadiokan ado untuak anak-anak sampai urang gadang. Ado namonyo nyo wahana biang lala. Wahana ko dikhususnkan untuak urang gadang. Jadi, pernah naiak wahana basamo kawan di pasa malam dakek rumah. Bisa dikecek an wahana ko mampunyoi alat keselamatan nan minim dan ketahanan nyo indak bisa dijamin. Pado awal parmainan masih dinikmati sampai di partangahan sampai nio ka akhir pamaian, bisa dikecek an indak  disarankan, masalahnyo tarao bana goyangan na parah dan karano indak ado nyo pangaman tadi badan taraso tasungku ka muko. Waktunyo nan lamo mambuek badan mabuak. Cukuiklah sakali itu naiak wahana nan ado di pasa malam.


Baru-baru ko si Ganteng maakui kalau inyo jo bini nyo memang hamil di lua nikah. Sabananyo urang-urang ndak begitu takajuik katiko mancaliak pribadinyo si Ganteng ko nan emang agak mesum. Cuma nan buek takajuik adolah caro nyo manyampaian ka publik dengan sangat santai dan tanpa ado raso malu ko nan manjadi peratian. Padohal itu kan perbuatan maksiat nan dilarang dek tuhan. Sabagai seorang nan banyak dikenal dek masayarakaik harusnyo bisa mancontohkan sesuatu nan elok apolai untuak para fansnyo. Jan sampai beko urang maanggap kalau hamil di lua nikah tu biaso. Jadi ambo harapkan bagi kalian nan banyak dikenal dek urang banyak agiahlah contoh nan elok nan bisa ditiru dek masyarakaik.


Saurang inyiak nan hiduik jo cucunyo nan barusia 17 tahun iko manangih terharu katiko inyo menang undian nan didapek dari acara jalan sehat nan digelar oleh pemerintah daerah. Bajalan sadikik taburu-buru untuak manaiki panggung sambia mancaliakan tiket undian nan mampunyoi nomor samo jo nomor pemenang. Inyiak nan barusia 60 tahun itupun indak mampu mangatoan apopun salain kalimat syukurnyo. Inyiak nan banamo Siti ko manarimo papan nan batulisan door prize umrah sanilai 25 juta rupiah iko hanyo mampu manangih terharu dan sanang atas rezeki nan tibo ka inyo. Saat dipanggung katiko manarimo hadiah inyiak ditemani samo cucunyo. Acara jalan sehat nan diikuti samo 2000 peserta iko manjadi bagian nan mawarnai kemeriahan untuak mamparingati hari kemerdekan Indonesia yaitu tanggal 17 Agustus.


Basobok jo idola adolah sabuah impian tiok urang. Tapi kalau idolanyo indak ado dunia ko lai, bakpo? Hanyo bisa mancaliak dari gambar atau karyanyo sajo. Salah satu contohnyo babarapo panyanyi nan indak bisa dicaliak sacara langsuang. Dulu ado namo panyanyi Nike Ardila yang mano inyo salah satu panyanyi takamuko di Indonesia katiko tahun 90-an. Tapi sayangnyo inyo dapek musabiah yaitu kacalakaan yang marambuik nyawonyo. Popularitas Nike Ardila sedang di ateh puncak tapi sayangnyo Tuhan bakato lain. Sampai kini masih banyak fans nyo yang masih mandangaan kaya lagu-lagunyo untuak manganang sang idola maskipun indak bisa basobok lai di dunia. Idola yang indak bisa lakang dek waktu.


Satiok urang pasti pernah dikaja dek anjiang. Katiko seseorang dikaja anjiang biasonyo inyo akan maraso takuik. Namun, sabananyo kalian indak paralu maraso takuik jikok dikaja anjiang. Kalian hanyo paralu malakukan hal-hal barikuik agar aman dari anjiang tersebut. Hal partamo nan paralu kalian lakukan katiko dikaja anjiang adolah jan panik. Jiko kalian panik, itu akan mamanciang naluri manyarang anjiang untuak kalua. Hal kaduo nan harus kalian lakukan katiko dikaja anjiang adolah jan balari. Samo halnyo dengan maraso panik, balari dapek mambuek naluri manyarang anjiang manjadi kalua. Hal terakhir nan harus kalian lakukan katiko dikaja anjiang adolah jan malakukan kontak mato dengan anjiang tersebut. Karano dengan manatap anjiang dapek diartikan sabagai ancaman bagi anjiang tersebut.


Banyak kacalakaan nan tajadi di jalanan di sabekan karano fungsi rem nan blong.  Ado banyak nan mambuek fungsi rem ko capek ilang. Salah cieknyo rem ko bisa blong kalau acok bana di gunoan untuak turunan. Katiko ma rem hanyo manggunoan rem muko atau rem balakang sajo. Salain iko kampas rem nan abih bisa, rem auih atau rem paneh bisa pulo mambuek rem blong. Katiko awa sedang jalan jo kendaraan dan tibo-tibo rem onda atau oto blong, hal iko bisa mambuek awak panic dan takuik. Apo lagi kalau kondisinyo sadang di panurunan atau di pandakian ataupun di tangah jalan nan ramai. Hal iko bisa sajo mambuek awak kacelakaan. Tantunyo ado hal nan bisa awak lakuan untuak mangurangi rasiko kacalakaan, yaitu jo maantisipasi rem blong. Awak bisa mancek sacaro rutin kaadaan rem awak dan mangganti katiko paralu di ganti.


Puput adolah anak yang ceria, bakawan elok, ramah dan lamak pokoknyo di ajak bakawan. Katiko alah bapisah karena alah tamaik sakolah dan malanjuik an pendidikan ka tampek nan lain, puput ko agak biaso-biaso se. Awal-awak kawannyo salalu mangecek an inyo sombong melalui Watsaap tapi lamo kalamo an sadoalah dari mereka pun samo mode tu juo. Puput alah mangecek an kalau katiko inyo tacaliak sombong sabananyo inyo bukan ndak nio mangobrol lai lewat chat, karena puput tau kalau awak beko akan punyo kasibukan lain-lain. Lain hal nyo wakatu puput batamu jo kawan arek nyo langsuang kalua sifaik asli nyo dan bantuak puput yang biaso ceria dan ramah. Puput takajuik pado maso tapi inyo sanang bana dan maajak main kawan lamonyo ko. Dari carito asli puput ko bisa awak ambiak palajaran untuak indak mangecek an kawan awak sombong karena kawan sejati indak mangenal waktu, sabara lamo indak batamu kawan to tetap kawan.


Sanang bana bisa ditarimo di PTN nan diinginkan. Batarimo kasih bana ka Tuhan, urang tuo, keluarga, kawan-kawan nan samo-samo maagiah semangat, dan ndak lupo lo tarimo kasih kapado Bimbel GO (Ganesha Operation) khusunyo sado kakak-kakak dan abang-abang nan pernah maajaan ambo nan nyinyia ko. Bagi kalian nan nio lulus di PTN favorit mode ambo jan ragu untuak piliah GO sabagai tampek bimbingan baraja kalian. Selain metode baraja nyo nan asik banyak caro-caro jitu dan capek untuak manyalasaian soal-soal ujian masuak PTN nan ndak ado di bimbel lain. Sakelas urang nyo ndak rami-rami mode bimbel lain. ajdi kalian labiah bakualitaas barajanyo. Capek-capeklah daftar sabalum pendaftarannyo ditutuik. Jan sampai manyasa.


Ramlan alah hampia 5 tahun manikah jo Siti. Manikah di usia nan matang. Masiang-masiang punyo karajo di tampek swasta di kota. Tapi, sampai usia panikahan nan alah tamasuak lamo alun dikarunia anak. Alah mancubo babagai ubek jo caro kampuang, indak jo mambuahkan hasil. Sampai-sampai alah ado pupus harapan si Siti. Banyaknyo tekanan ditarimo mambuek Siti stres, baitu pulo Ramlan. Sampai akhirnyo Siti mamutuihan untuak bakarajo tiok hari dan hanyo di rumah. Indak lamo dari situ, indak sampai 6 bulan, kaba barito nan ditunggu akhitnyo tibo, Siti hamil. Sungguah gadang hati Siti jo Ramlan. Bulan Januari akhirnyo anak Ramlan lahia kamba duo. Banyak ucapan salamek badatangan. Rajaki indak ado yang tau. Anugerah nan tarindah nan di dapek Ramlan jo Siti di awaln tahun.


Saparti dikatahui, Sojin adolah salah satu bintang idola taseksi pilihan kaum jantan. Inyo bangga jo gelar nan dibarikan tasbuik. Sojin bantuaknyo bausaho kareh manjago imej tasbuik. saperti dilansir dari Koreaboo dalam sabuah acara, Sojin nan manganak an sarawa pendek jins mancubo manghibur panggemarnyo jo aura seksi nan dimilikinyo. Inyo mambaok aia mineral ka ateh pangguang. Sabalum minum aia dari botol, inyo mangibehan rambuik panjangnyo dan mamasang muko jo tatapan nan manggoda. Inyo pun maminum aia tasabuik lambek-lambek sayangnyo aksi seksi sojin di ateh pangguang gagal karano inyo tasadak. Alih-alih tapasona jo seksi sojin, panonton justru indak bisa manahan galak. Mereka galak maliek aksi nan dipaliek an rakan Hyeri tasabuik.


Sadang lamak maota samo Andi disalah satu cafe, inyo dikajuikan samo padusi nan tibo-tibo manampa pipi Sinta. Marasoan sakik di pipinyo Sinta langsuang mananyoan masalah padusi tu samo Sinta. Kironyo padusi tu adolah pacarnyo Andi nan kini sadang inyo pacik untuak baranti untuak emosi. Namun,padusi tu tetap mancobo manampa Sinta. Dan tapek dipipi kanan Sinta inyo mandapekan baliak tampa dari padusi nan indak inyo iko. Sinta langsuang berang dan mancubo untuak manarik rambuik padusi tu tapi dihantian samo Adi. Karano suasano indak kondusif lai, mereka baduo akhianyo disuruh untuak kalua cafe manyalasaian masalahnyo karano alah mangganggu pangunjuang lain. Sinta nan maraso indak basalah itu pun mamaki perbuatan padusi tu nan tibo-tibo manampanyo di muko umum mode tadi. Satalah mandapek panjalehan barulah padusi tadi pai dari cafe dan Sinta masuak baliak ka dalam untuak mambaya dan maabiak tasnyo.


Dulu Reza manjadi urang yang mudah bana berang, manjadi urang yang pamberang lah. Soalnyo dulu wakatu inyo ketek, acok lo inyo malawan katiko apak nyo mamukua inyo. Apak reza ko dulu apo nan salah yang dilakuan jo reza pasti reza dipukua. Reza ado ciek yang ingek salah satunyo katiko apak nyo mamukua inyo karena manumpahan kopi. Padohal inyo indak sangajo tapi dipukua paho reza ko dengan kareh. Berang lah reza ko malawan inyo karena sakik, tapi indak bisa malawan bana ka apak nyo tu.  Manuruik parenting science, ado dampak nan tajadi katiko anak acok dipukua karena inyo bisa manjadi urang yang palawan dan indak arek hubungan nyo jo apak nyo beko.


Saat iko Lisa nan marupokan padusi nan barusia 20 tahun. Kini haruih manelan pil pahit karano inyo manderito kanker payudara. Walaupun inyo masih di tahap stadium awal, amak Lisa sangek takuik anaknyo makin parah.  Sahinggo urang tuonyo manyarankan kapado Lisa untuak dilakukan operasi  kanker payudara agar indak mamperparah keadaannyo nantinyo. Namun saat itu Lisa nan mandanga saran dari urang tuonyo  langsuang terdiam. Namun dalam diamnyo itu inyo maraso sangek ketakuikan karano inyo belum pernah malakukan operasi sebelumnyo. Dan sekitar seminggu bisa terus badiam diri di kamar dan manjadi jarang makan sahinggo interaksinyo dengan urang tuonyo semakin minim. Hal itu inyo lakukan Karena inyo maraso sangek ketakuikan dan hanyo bisa manangih di dalam kamarnyo.


satiok ambo pai ka rumah tante ambo pasti bawaan nyo maleh se kalau ka kajamban. Bia lah di tahan samantaro wakatu dari pado harus kajamban di kamar mandi ante ambo tu. Banyak bana kapuyuaknyo. Gali ambo dibueknyo. Ante ambo ko salah lo. Lah jaleh lubang pambuangan aia mandi tu tampek kapuyuak ko masuak tapi ndak juo nyo tutuik do. Tu ilang ciek tumbuah ciek se kapuyuak ko taruih. Padohal kini lah banyak ubek untuak pa usia sagalo macam saranggo nan ado di rumah masih juo ragu untuak manggunokannyo. Untuak kalian nan kamar mandi nyo masih banyak kapuyuak mode kamar mandi ante ambo ko ndak ado salahnyo untuak ma agiah ubek anti saranggo atau ndak kapua barus. Ambo pastikan mangkuah karano ambo lah mambuktiannyo surang.


Alma nio pai ka acara ulang tahun kawan nyo, alah pakai baju yang ancak. Saaik diperjalanan tibonyo hari galok tando nio hujan. Indak lamo dari itu yobana hujan labek hari ini. Alma indak ka hujanan mode ko kalau jalanan indak macet soalnyo bisa ngebut. Padohal alma alah ancak, dandanan ambo alah rapi, rambuik alah baikek 2, baju nyo rancak. Tibonyo inyo malah kanai hujan, akhirnyo basah sado barang ancak yang inyo pakai. Sabana nio berang bana dek gara-gara macet ko. Urang pasti alah bakumpua dirumah kawan ambo nan ulang tahun. Kini ndak mungkin ambo pai kasitu pakai baju yang alah basah batambah berang ambo rasonyo kesal bana.


Panghinoan tahadok fisik maupun mental adolah bagian dari perbuatan pembulian. Alah banyak tajadi kasus pembulian nan tajadi kapado sasaurang. Pembulian barupo verbal maupun non verbal alah manjadi fenomena nan marak tajadi kini. Sangek mamprihatinkan katiko sasurang maraso sampurna dan mancubo manghino urang lain dengan kalimat nan kalua dari muncuangnyo tasabuik. Di Indonesia surang kini alah banyak tacatat kasus pembulian nan dilakukan samo pelajar SMP maupun SMA. Pembulian dimulai dari manghino bantuak fisik, ekonomi, mental dan lain sabagainyo. Peran urang gaek sangek diparalukan dalam hal iko untuak maajarkan anaknyo babuek elok dan manghargoi dengan sasamo. Dengan itu, diharapkan dapek maminimalisir perbuatan pembulian maupun penghinoan kapado urang lain.


Kalau ka ma ajak ambo pai ka rumah makan silungkang nan khusus manjua jariang jo patai samo se artinyo kalian mambunuah ambo. Ambo samo sakali ndak suko. Jan kan untuak mamakannyo, mancaliak bantuak dan mam baunannyo se lah maloyo paruik ko. Pokoknyo ambo jajok jo kaduo makanan tu karano makanan tu mambuek angok urang nan mamakannyo manjadi baun. Jadi jan cubo-cubo mangecek jo ambo setelah makan jariang jo patai tu. Bisa pingsan lo ambo dek nyo. Kok kalian ka ma ajak ambo makan ajak se ambo ka tampek-tampek nan ndak hanyo jariang sabagai menu makanannyo. Kalau ndak tu labiah ancak jan ajak lai.


Lulus ujian dengan nilai nan ancak adolah kainginan hampia sadoalah urang. Baitu pulo lulus ujian sakolah dengan nilai nan ancak. Luluih ujian dan mandapekkan nilai tinggi adolah kebahagian surang untuak nan ujian dan untuak keluarga. Untuak siswa sakolah, selain baraja di sakolah dan maulang pelajaran di rumah, ado nan namonyo lembaga bimbiangan baraja. Biasonyo disabuik juo jo tampek les. Tampek les ko manyadioan paket untuak les sadoalah mato pelajaran, atau bisa pulo ciek duo mato pelajaran nan sanak nio. Tapi biasonyo jikok awak maambiak nan paket, haragonyo akan labiah murah dibandiang kalau awak maambiak les ciek-ciek pelajaran. Jaman kini ko indak susah lai mancari tampek les, alah tasadio mulai dari nan offline sampai nan online alah ado pulo. Untuak kawan-kawan nan nio nilai rancak dalam ujian dan mangarati labiah dalam di tiok mato palajaran indak ado salahnyo mancubo ikuik les dilua sakolah. Les ko baguno pulo untuak manunjang apo nan alah wak tarimo dari sakolah.


Indak hanya di parlombaan se awak bisa mandapek an berharga tapi ditampek lain pun bisa. Bantuak Nisa inyo mandapek penghargaan sebagi murid nan paliang berprestasi dan dispilin di sakolah. Nisa sanang bana karena bisa mandapek penghargaan dari sakolah nan inyo sayangi. Kawan-kawan inyo batanyo baa bisa bantuak Nisa. Nisa cuman mangecek an, nan patamo awak lakuan salalu badoa dan ikhlas dalam baraja ataupun barangkek sakolah karena banyak urang nan mangupat katiko sadang maleh pai sakolah, kaduo cubolah untuik maikuik an satiok peraturan nan ado, Tarakhir baraja dengan fokus dan indak bamain se di sakolah untuak mandapek an ilmu yang mudah masuak ka kapalo awak.


Waktu ketek ambo pernah hampia mangalami kacalakaan sapeda. Hal iko ambo alami karano rem sapeda nan ambo bawo tarnyato blong. Sapeda itu bukanlah sapeda milik ambp. Ambo manyewanyo dari urang nan memang mambuka usaho rental sapeda di dakek rumah ambo. Ambo main sapeda indak surang sajo, tapi basamo-samo jo kawan. Saat itu kami sapakat untuak baradu siapo nan paliang kancang mambawo sapedanyo. Kami basapeda dari tampek sewa ka sakolah. Saat lah hampia tibo di sakolah, tarnyato sapeda nan ambo bawo indak bisa direm. Ambo pun panik dan katakutan saat itu. Ambo malakukan sagalo caro agar sapeda nan ambo bawo bisa baranti. Ambo pun marem manggunokan kaki ambo. Sapeda baranti, tapi tarompa nan ambo pakai tapaknyo manjadi tipih karano tarlalu banyak mangalami gesekan.


Tahun kini, banyak perusahaan nan sadang dimasa sulik sahinggi haruih malakuan PHK besar-besaran. Pamutuih Hubungan Karajo nan kini sadang dilakuan dek perusahaan tampek karajo Rumi alah mambuek banyak urang kahilangan sumber pendapatannyo. Saat itu, sakitar 400 urang kanai PHK sahinggo banyak nan kahilangan pekerjaannyo. Sakitar 250 karyawan di bagian produksi dan persediaan alah kanai PHK. Untuak jumlah lain ado dibagian pemasaran sakitar 50 urang. Dibagian lainnyo ado di operasional perusahaan sekitar 50 urang sisonyo ado dibagian lain. Pamutuihan Hubungan Karajo besar-besaran iko mambuek perusahaan haruih mangaluaan gaji serta jo pitih pesangon. Karyawan nan alah kanai PHK ikopun mancubo maajuan lamaran baru ka perusahaan atau tampek lain.


Kapatang ambo banyak bana makan-makanan padeh, jadi paruik agak baa gitu ndak lamak bana. Pai lah ambo pagi-pagi nyo untuak parikso dan sakalian obat nyo. Ambo ko alah mangantri sajak tadi dan katiko nio batanyo indak ado urang nan paduli. Tibo de datang padusi nan labiah mudoh dan ancak, langsuang se jadi pusek perhatian. Nio berang bana rasonyo, dihati ambo ko alah paneh mancaliak keadaan mode ko. Batualah urang banyang nio diet, soalnyo samakin ancak urang, samakin luas kepadulian urang tahadok awak. Rasonyo kesal bana kalau sadang dibanding²  an jo urang lain, akhirnyo ambo pulas se, ndak nio baraja lai.


Ambo sadiah bana kareno mulai dari hari senin pagi ko ambo indak lai bakarajo di perusahaan ko. Banyak urang nan kanai PHK tamasuak ambo, padohal ambo baru satahun tingga disiko. Ambo alah dapek jo kawan nan lamak di ajak bamain dan bacarito, tapi kini alah ndak bisa basamo lai do. Ambo juo sadiah mamikian baa karir ambo salanjuiknyo. Perusahaan tampek ambo kanai PHK ko tamasuak tampek karajo yang lamak jadi sadiah ambo tamasuka urang nan kanai PHK. Atehan ambo surang yang maagish surat dan gaji tarakhir untuak awak. Sibuk lai ambo mancari karajo sambia maingek an baa waktu ambo ado di Perusahaan tu.


Reza takuik bana sakatiko ado polisi yang manodongkan sanjato ka arah inyo. Padohal inyo maraso indak ado salah apo-apo. Refleks se reza ko langsuang maangkek tangannyo dan tacaliak bana rauik katakuik an reza. Inyo maraso akan mati ditampek kareno nio ditembak jo polisi. Sedangkan reza maraso inyo indak ado salah apo-apo. Pas polisi tu balari ka depan, reza samaki manutuik an mato dan tanyato polisi itu malah maliwak an inyo. Reza salah sangko tanyato polisi itu nio mangaja maliang yang ado dibalakang reza. Bantuak reza katiko sadar kalau bukan inyo yang ditodong lawak bana. Bantuak anak ketek yang katakuik an katiko amak datang pas awak baru siap manumpahan makanan, mato tapajam, muluik tatutuik, kaki alah manggaretek. Pas tau bukan inyo langsuang maraso lega dan indak habiah pikia surang.


Katiko barada di tampek tatantu  dima kito alah sasak untuak mangeluarkan kotoran dan saat itu indak mamiliki pilihan lain untuak mambuangnyo salain toilet nan cukuik kotor.  barikut tips nan dapek digunokan untuak mambuang air walaupun toilet tasabuik cukuik kotor.  partamo,  hindari untuak meletakkan barang baokan di baokh toilet namun jika ado gantungan mako gantung lah barang baokan tasabuik.  kaduo,  mangalasi  jo tisu nan alah dibaok pado dudukan toilet tasabuik sahinggo indak manyentuh langsuang. katigo, Siram terlabiah dahulu  toilet tasabuik.  kaampek,  satalah salesai digunokan mako siram kambali jo air nan cukuik banyak sahinggo dapek manghilangkan kotoran tasabuik dari pandangan.  kalimo, mancuci tangan jo barsih katiko salesai manggunokan toilet lalu mangeringkannyo jo tisu dan mamberikannyo hand sanitizer.


Saat barada di rumah kawannya,  Lisa mamutuskan untuak pulang surang jo bajalan kaki karano lokasi rumah kawannyo dan rumah Lisa indak bagitu jauah. alah sakitar 10 manit Lisa bajalan tibo-tibo sajo ado urang nan mamiliki gelagat aneh di belakangnyo karano katiko Lisa manghadap ka belakang inyo terus sajo mancoba untuak manyembunyikan dirinyo. Namun karano indak ingin bapikiaan negatif inyo pun bajalan jo cepat.  katiko Lisa melanjuikkan perjalanannyo urang tasabuik pun tetap mangikuti bagitupun sabaliknyo dima katiko lisa baranti inyo pun baranti. Di saat itu hari alah magrib dan  indak ado satupun urang nan barada di luar rumah sahinggo bisa mancoba untuak manelepon sasaurang. jo tangan bargetar inyo mamegang handphonenyo dan mancari kontak nan akan dihubunginyo.  bia mangulur waktu Lisa pai ka minimarket nan indak jauah dari tampeknyo.  sambia manunggu kawannyo datang ka lokasinyo bisa barlamo-lamo barkeliling di minimarket tasabuik.


Kemacetan mungkin adolah hal nan biaso dirasoan katiko di kota-kota gadang. Kemacetan indak hanyo tajadi kapado ciek pengendara sajo tapi saluruah pangguno jalan disitu pun takanai dampaknyo. Mako dari itu penting untuak manunjuakkan etika katiko bekendara. Banyak urang nan indak cukuik paham samo etika bekendara apolai katiko macet. Maiduikkan klakson sabanyak mungkin untuak mamparingati urang dimuko, raso indak sabar atau malampiaskan emosinyo katiko macet. Sabananyo hal iko adolah hal nan dilarang katiko manghadapi kemacetan karano tindakan iko dapek mambuek urang taganggu dan mamanciang emosi nan lain pulo. Tingkek stress nan dirasoan babarapo urang pun manular ka urang lain saat itu karano kebisingan klakson nan inyo buek. Mako dari, marilah tetap menerapkan etika bakendara dan jan maiduikan klakson sacaro taruih manaruih katiko mangalami kemacetan.


Walaupun indak mambahayoan, serangan paniak akan mangganggu aktivitas dan taraso manyakiak an bagi urang yang mandaritonyo. Serangan paniak ko juo bisa tajadi kapado semua umua tagantuang kondisi jo apo nan tajadi pado pandaritonyo. Untuak itu ado langkah yang bisa awak lakuan untuak manghadapi serangan paniak ko. Patamo barajalah mangandalian raso takuik, kaduo maminta bantuan urang dakek awak, katigo katiko itu tajadi cubolah untuak mangandalian nafas, siap tu tutuik mato sejenak tariak nafa palahan dan kaluaan palahan, siap tu cobalah untuak marelaksasi otoik, siap tu bayangan tampek yang manyananga. Awak bisa mancegah serangan paniak ko dengan rutin baolahraga dan malakuan pola hiduik sihaik.


Kini, kejahatan alah marajalela dilingkungan masyarakat. Pangadoan undian sabagai trik nyo dalam manjerat korban pun alah banyak. Caro-caro untuak manilai kebenaran atas undian nan dibagian di sosial media yaitu sabagai barikuik partamo, undian atau doorprize mampunyoi izin undian dari Kementrian Sosial nan ditampilkan di kupon undian. Kaduo, pamenang undian nan mandapekan hadiah pasti akan diumumkan sacaro resmi sahinggo tajago kualitasnyo. Panyampaian pengumuman pemenang undian biasonyo disampaikan samo pihak penyelenggaran malalui telepon, sms atau lalu akun media sosial resminyo. Untuak pangambilan hadiah pun indak dikanaikan biaya lain sahinggo pemenang indak paralu mananggung beban. Pemenangan undian pun dapek mangambiak hadiahnyo langsuang dari tampek resmi nan mangadoan acara undian tasabauik.


Mambali barang dari caro manabuang sungguah sanang hati dibuek nyo. Apopun bisa dibali dari piti manabuang. Piti balanjo, gaji ataupun rajaki lain dijadian piti untuak ditabuang. Kalau kecek knpapatah manabaung saketek-saketek lamo-lamo manjadi bukik piti. Banyaknyo piti nan ditabuang kalau konsisten pasti mandapek an barang nan alah lamo nak nio tapi baru bisa dibali kalau ado piti tabungan. Manabuang sabananyo indak lo murah dilakuan. Kalau tibo-tibo ado bancano piti nan ditabuang itu lah nan tapakai dahulu. Manabuang kini dipamudah dengan pamotongan langsuang di bank, jadi ndak ado alasan lupo di sisipan untuak uang tabungan lai do. Piti takumpua, barang didpaek tantunyo hati sanang pulo.


Parampokan atau tindakan kajahek an lain indak pernah nio dirasoan dek siapopun pasti. Tapi baa kalau itu alah tajadi tantu awak harus maagiah reaksi atau tindakan yang batua untuak malawan. Dulu ambo pernah sangaik katakuik an katiko dirampok dan parampok itu manodongkan sanjato ka arah ambo. Ambo maambiak sikal sabagai barikuik yang bisa kalian contoh katiko manghadapi situasi babahayo macam ambo. Patamo pahami situasi apokah sanjato itu akan mambahayoan apo baa, kaduo mancaliak situasi kalau bisa kabua sacapeknyo kabua, katigo kenali area sekitar dan caliak apokah ado cctv, siap tu sabisa mungkin manghindari kekerasan, dan mampartahankan diri dari hal buruak dan telpon pihak kapolisian.


Serangga nan mamenuhi rumah biasonyo akan mamerlukan tampek nan lembab sahinggo mereka dapek barkembang biak jo baik. salain itu jugo mambangun markasnyo bia dapek manampung samua kawanan sarangga bia dapek melindungi dirinyo dari musuh sarato sabagai tampek untuak barkembang biak.  untuak sarangga takah lalat, kecoa, samut dan rayap mambutuhkan tampek untuak bartahan hidup takah makanan basi, air, dan tampek lembab.  mako dari itu untuak mangurangi keberadaannyo haruih dijago kebersihan rumah sahinggo mereka indak mamiliki tampek untuak barlindung dan barkembang biak.  mako dari itu  malakukan tindakan pencegahan bia sarangga tasabuik indak barsarang di  rumah dapek dilakukan jo rutin mambersihkan bagian rumah.


Taingek kejadian katiko ambo dan nenek hampia ketinggalan pesawat. Jadi emang salah ambo nan pai ka bandara alah mepet-mepet waktu tabang. Bukan karano disangajo, tapi ambo ndak mangiro kalau kondisi jalan akan samacet itu bana. Dari waktu masih di damri raso-raso ka ditingga pesawat ko alah muncua karano oto damri ko ndak kunjuang bajalan-jalan. Bukan karano oto nyo nan mogok cuma jalanan nan sangaik padek waktu itu. Jantuang alah badabuak-dabuak. Mato gilo mancaliak ka jam nan di pakai di tangan. Baharok oto damri ko segera bajalan dan capek-capek masuak tol. Akhirnyo sesampai bandara basyukur bana kami masih dibuliahan check in walaupun sabananyo waktu untuak check in alah lewat.


Ambo sadiah bana katiko usaho nan alah ambo jalanan guluang tikar ditangah jalan. Rasonyo sadiah bana gagal dalam manjalanan usaho nan dibuek dengan semangat dan resiko yang gadang. Kegagalan ko akan ambo jadian palajaran dan ambo ndak nio terlalu tapuruak lai setelah manarimo kenyataan iko. Ambo melakuan langkah sebagai barikuik untuak malupoannyo. Patamo Ambo ndak nio kegagalan manjadi fokus utama dalam hiduik ambo, kaduo awak harus bisa mangalola emosi jan sampai teanggelam dalam kesadiah an, katigo jan takuik mengacek an kegagalan awak karena disetiap kegagalan pasti ado kamudahan, Tarakhir berpikirlah realistis untuak  kadepanyo. Sagaloh hal tentang kegagalan awak adolah cobaan untuak manjadian urang nan hebat suatu saat beko.


Satiok urang nan sedang tajebak macet pasti pengen capek-capek sampai ka tujuan. Ndak situ surang se do. Mako dari itu kalau sedang macet jan hobi bana maambiak jalan urang. Ikuik se lah di jalur nan alah seharusnyo. Asal kalian tau oto kalian tu sangaik manggaduah pengendara nan lain katiko oto kalian barado di tangah jalur dek tasarobok jo lawan. Urang di jalur kiri ndak nio maagiah jalan, urang nan jalur kanan apo lai. Akhirnyo payah surang kan. Makonyo untuak kebaikan awak basamo di saat jalanan macet jan mancilok jalan juo supayo jalanan ndak batambah basilemak peak. Jan marugikan urang banyak dek gara-gara ulah awak surang.


Reboisasi adolah pananaman kambali nan biaso dilakuan dihutan nan alah gundul. Hutan punyo fungsi untuak manyimpan cadangan aia, palinduang manusia samo hewan. Banyak manfaat nan bisa didapekkan katiko malakuan reboisasi. Nan partamo, mancegah tajadinyo erosi tanah, nan disababkan oleh angina samo hujan nan bakapanjangan. Kaduo, melestarikan kesuburan tanah sahinggo bisa dijadian lahan pertanian. Katigo, manjago struktur tanah supayo ndak rusak. Kaampek manjago keanekaragaman satwa. Kalimo, mambuek udaro tetap segar dan barasiah, tarutamo untuak makhluk iduik nan ado dibumi. Kaanam, mangurangi efek dari pencemaran udaro samo global warming. Dan tarakhir mamanfaatkan sumber daya alam nan ado dihutan untuak bisa digunoan sabagai paningkek produktivitasnyo.


Katiko manginjak kotoran hewan mamang teraso sangek aneh dan manjijikkan karano teksturnyo nan bagitu lunak sarato mamiliki bau nan bagitu manyengat mambuat banyak urang manghindarinyo. Namun ado pula urang nan manggunokan kotoran hewan sabagai salah satu usahanyo untuak mandapekkan penghasilan dan mamenuhi kehidupan sahari-harinyo.  satiap harinyo mangelola kotoran hewan untuak dijadikan produk sahinggo dapek dijual kapado urang lain mangharuihkannyo untuak manekan raso jijik tahadok kotoran hewan tasabuik sampai inyo terbiaso jo kegiatannyo itu.  mako dari itu penting bana untuak manghargai satiap profesi sasaurang apolai nan barkaitan jo kotoran hewan dima inyo  mangumpulkan dan mangelola kotoran tasabuik untuak manjadi penghasilannyo.  Janganlah  manyakiti sasaurang jo raut wajah  nan jijik  karano mereka sahari-hari alah barkutat jo hal tasabuik.


Manuruik ambo kalau nio mandapek an sesuatu harus jo usaho nan gadang dan niek nyo harus gadang lo. Harus yakin kalau indak urang se yang bisa, kalau awak nio pasti bisa juo. Ambo pernah lo mandapek an pangalaman baa sanangnyo mandapek an penghargaan manjadi Pembaco puisi. Sanang bana rasonyo apo nan awak suko. Sabalum dari lomba tu ambo salalu berlatih dan mancaliak urang-urang hebat katiko mambaco puisi. Itulah hal nan tapek awak lakuan jadi manuruik ambo jan pernah baranti bausaho apolai yang awak usahoan adolah hobi atau minat awak surang. Jan maraso tababani, kalau apo nan awak suko malakuannyo pasti awak tanang ss.


Lokasi nan dibagikan dek kawannyo itu tanyato indak sesuai jo aplikasi Maps nan kini Lisa pakai untuak pedoman sabagai petunjuk arah ka rumah kawannyo. Karano hal itulah kini Lisa barado di daerah nan sangek asing baginyo di mano ado lapangan terbuka serta rumah nan cukup  sepi. Padahal dari petunjuk nan di agiahkan dek kawannyo itu lokasi tasabuik marupokan Kompleks padat panduduk sahinggo katiko inyo mamasuki Kompleks tasabuik akan sulik manemukan rumahnyo jika inyo hanyo sendirian. Namun, hal iko barbanding terbalik jo nan dikatakan dek kawannyo di mano inyo mancaliak daerah iko cukup sepi serta banyak sakali hutan nan mangelilinginyo. Lisa pun manyadari bahwa saat iko inyo alah tersesat. Inyo pun maminta kapado kawannyo untuak mangirim kambali lokasi rumahnyo agar inyo dapek keluar dari tampek ini. Saat itu inyo maraso sangek ketakutan jo tampek asing iko karano sepi serta indak banyak urang nan barlalu-lalang.


Logat nan awak baok sadari ketek sangek bapangaruah katiko awak mangecek. Ambo pernah digalak an satu kelas karano mamakai bahaso Indonesia nan indak sangajo tapaleset lidah pakai logat Minang. Waktu itu ambo baru semester duo di kampus. Ambo nan baru balajar pakai bahaso Indonesia sahari-hari presentasi adolah sesi kelas nan ambo paliang hindari. Makonyo kadang dikelas kadang indak banyak bainteraksi samo kawan karano alun tabiaso mangecek Indonesia sahari-hari. Logat bahaso minang ambo tamasuak logat nan agak unik dibandiang bahaso Minang nan lainnyo. Bahaso Minang tiok daerah mampunyoti karakterirstinyo surang, bantuak itu lo bahaso Minang nan ambo pakai yaitu Minang Sijunjuang.


Ruponyo ado kajadian mamalukan nan mambuek Syahrini sampai kanciang di sarawa. Pangalaman nan indak mangenak an itu tajadi katiko Syahrini partamo kali tampil di ateh pangguang. Awalnyo Syahrini bacarito bahwa sajak ketek inyo alah taobsesi untuak manjadi saurang panyanyi. Syahrini pun mulai mambangun karier katiko inyo dikenalan jo panyanyi dan pancipta lagu Dewiq nan mambarikan lagu bajudul 'My Lovely' nan manjadi album partamo Syahrini. Sabagai panyanyi pandatang baru, Syahrini pun manjadi panyanyi pambuka untuak konser musisi lain bantuak Ari Lasso dan Band Padi. Syahrini pun bacarito pangalaman partamonyo tampil sabagai panyanyi pambuka untuak Ari Lasso dan Padi, sakiang gugupnyo Syahrini mangakui sampai kanciang di sarawa.


Hoonosik Eom PhD mangecekan tacatat saindaknyo labiah dari 725 ribu urang maningga akibek gigikan nyamuak dalam satahun. Nyamuk aedes aegypti adolah salah sciek dari sakian banyak janih nyamuak. Nyamuak nan ciek ko tanamo pulo jo namo nyamuak damam badarah. Nyamuak ko adolah janih nyamuak nan dapek mambaok virus dengue nan maruoan virus pambaok panyakik damam badarah. Salain pambaok virus damam badarah, nyamuak ciek ko tanamo pulo mambaok virus damam kuniang, chikungunya, dan damam zika nan disabekan dek virus zika. Panyakik nan di baok dek nyamuak bukan sambarang panyakik, iko adaolah panyakik babahayo nan bisa mambahayoan nyawa urang. Karano itu marilah jago kasehatan dan kabarasiahan sahinggo awak tatap sehat.


Ambo punyo kawan nan panakuik bana di kampus. Bisa dikecek an paranoid bana jo hal-hal mistis. Padohal hari masih siang tapi untuak pai ka WC se ndak talok surang. Harus dikawanan. Suatu katiko ado acara malam keakraban jadi nginap di vila puncak. Katiko sadang acara api unggun tibo-tibo kawan ambo nan panakuik tadi ko batingkah aneh. Tatapan matonyo kosong dan ndak lamo abis tu nyo bae mamakiak-makiak. Ruponyo kawan ambo ko kesurupan. Mancaliak urang nan sadang kesurupan tu memang saraso mancaliak hantu dibueknyo. Kawan-kawan nan ado di situ abih saliang bapaluak satu samo lain dek sangkiang takuiknyo. Untuang ambo pernah di ajaan ba a caro mengatasi urang sadang kesurupan waktu di pondok dulu. Langsuang ambo bacoan solawat nabi sabanyak 7x, ambo tapuak kaniangnyo pakai tangan sabanyak 3 kali, dan terakhir ambo ambuihan ka talingonyo sabanyak 3 kali. Ndak lamo abis tu barulah kawan ambo sadar.


Zaman kini kan masih mode juo baju-baju vintage. Ambo pakai lah, kareno memang masuak bana ka gaya ambo kalau pakai baju itu. Pas bana dipaduan jo calano dan jilbab yang warnonyo hitam. Pas alah pai jalan kalua, indak disangajo bapas-pas an bana jo urang nan pakai baju samo bantuak ambo. Caliak se lah samo bana, samo-samo baju vintage, warnyo peach samo, dibagian tangannyo hitam, motif hati di tangah baju tu samo. Pokoknyo samo banalah, ondeh malu bana ambo pas-pas an jo urang nan samo bajunyo bantuak ambo. Ambo nahan malu, nan inyo tagalak jo kawan yang disampiang urang nan baju kamba jo ambo.


Naila baru masuak kuliah caritonyo, tapi inyo di kosan surang. Kareno naila alun punyo kawan yang bisa diajak sa kosan baduo. Baru patamo kali naila surang se di kamar biasonyo inyo salalu dikawanan dek urang rumahnyo. Pokoknyo naila indak pernah maraso langang. Katiko masuak kuliah, naila diharuskan untuak tinggal di kos kareno jarak rumah ka kampus jauah. Awalnyo naila takuik bana kareno lalok surang, baa yo bantuak suasana malam katiko surang tu. Langang bana, suaro jangkirik dan ado bantuak suaro nafas urang parasaan ambo, suaro saketek apopun tadanga dek talingo naila, dingin bana rasonyo malam itu. Kiro-kiro bak itulah malam hari yang bisa dideskripsian dek naila katiko takuik surang.


Acaro nan diadoan samo kampus Lisa kini mangundang sado kampus negeri di Indonesia. Acaro iko pulo nan mambuek Lisa dapek basuo samo kawan lamonyo katiko inyo SD dulu di Jakarta. Kini Lisa bakuliah di kampus negeri di daerah Padang. Saat itu, Lisa ikuik manjadi panitia acaro gadang tasabuik. Katiko Lisa manjadi Pambaok Acaro atau MC, Sinta nan marupokan salah satu perwakilan dari kampusnyo di Jakarta mancaliak kawan lamonyo manjadi MC pun takajuik dan mancubo untuak malambaikan tangan untuak maambiak parhatian Lisa nan saat itu sadang mangecek dimuko. Mancaliak ado nan malambaikan tangan ka inyo, Lisa takajuik mancaliak ado kawan SD di antaro 400 urang nan hadir saat itu. Satalah istirahat tibo, Sinta langsuang katampek Lisa untuak manyaponyo. Lisa nan takajuik samo Sinta nan alah didakeknyo pun manyambuiknyo dengan raso sanang. Mereka pun mulai maota tentang kaba dan aktivitasnyo satalah lulus dari SD.


Kini tu sadang musim urang pakai baju mode rajuik.  Dek karano sadang musim tu ambo bali lah ciek baju tu nan warna merah tuo. Pas pertamo mamakai tu sangai pacayo diri rasonyo karano mamakai baju nan sadang hits saat itu. Ruponyo pas pai ka mall ado urang nan mamakai baju persis bana jo baju nan ambo pakai. Mulai dari bahan baju nyo, model bajunyo, sampai warna baju nyo samo persis. Raso ka manyuruak ambo rasonyo karano malu. Tapi ba alai. Ndak mungkin di mall sagadang tu awak manyuruak-nyuruak. Nyo kecek an lo dek urang ambo pancilok beko. Kan ndak lawak do.


Indonesia mampunyoi semboyan Bhinneka Tunggal Ika, nan mamiliki arti walaupun babeda-beda tetap satu jua. Oleh karano itu, dengan banyaknyo ragam suku, adat, budaya, dan agama (SARA) di Indonesia awak harus bisa hiduik dengan sifat saliang tenggang manenggang. Biasonyo langkah-langkah nan dilakukan katiko ado kasus penistaan nan bahubuangan jo SARA adolah nan pertamo dan marupokan langkan nan dilakukan sabalum masuak langkah hukum adolah melakukan musyawarah anaro kaduo belah pihak. Katiko kaduo pihak sepakat untuak mambaok kasus ko ka pengadilan barulah dilakukan mediasi dek pengadilan. Kalau ndak tambuak caro ko sahinggo ndak basopok kato sepakat mako si penista bisa djatuahi hukuman sesuai dengan katantuan nan berlaku.


Ambo adolah seorang padusi nan alah lamo ditinggakan dek mantan laki karano inyo labiah mamiliah padusi lain. Nyo mamiliah padusi lain dibandiang ambo karano nyo menanggap ambo ndak bisa maagiah keturunan. Semenjak saat itu, ambo maraso sangat sadiah, dicampak an, dan maraso hiduik sabagi urang nan ndak ado guno. Kini ambo harus tingga surang di rantau. Ndak mungkin bagi ambo untuak baliak ka kampuang karano karir ambo ado di kota ko. Bagi nan punyo kesedihan saroman ambo awak ndak buliah manyerah. Jadikan musibah ko sabagai cambuak supayo bisa jadi manusia dan labiah baguno dan labiah sukses dari sabalumnyo. Buktikan ka urang nan maremehan awak kalau awak tetap bisa jadi apo-apo walaupun tanpa dirinyo.


Katiko Wina marayoan ulang tahun di rumahnyo, inyo maundang banyak kawan-kawannyo untuak mangadoan pesta ketek untuak bakumpua. Hari itu, Wina nan mamakai baju bawarna putiah panjang serta rambuik nan tagarai rancak mambuek panampilannyo sanjo iko sangek rancak. Dekorasi nan dilengkapi samo karateh bakilau nan alah dikarek panjang untuak manutuikan dinding. Balapihan samo karateh nan alah dicetak kalimat ulang tahun pun manambah kesan meriah. Balon-balon nan dilapehan sahinggo balon mamanuhi loteng. Salain itu kue gadang nan talatak di panggung ketek itu pun ditata sarancak mungkin. Gadih nan sadang baulang tahun itupun manyambuik jabek tangan serta pelukan dari kawan-kawannyo nan maucapkan salamek. Manarimo kado-kado nan diagiahan dan malatakannyo ka meja nan indak jauah talatak dari tampek inyo tagak kini


Tapi k jujur ka ambo dan maminta saran eloknyo bak apo. Ambo justru tatantang dan manyuruah untuak manyangguik an ajakan mantan Ambo nio caliak inyo kiro-kiro bakalan manolak atau indak. Indak disangko-sangko, inyo batuah tibo. Kami buek rencana makan saing di salah satu restoran halal di daerah Arashiyama, dakek tampek wisata terkenal Bamboo Forest. Lawaknyo, inyo janjian samo K, tapi malah manghubungi ambo langsuang untuak mananyo nio sobok dimanao. Inyo minta pulo dijampuik di halte bus dan lawaknyo lai ambo maiyoan sajo. Yang paliang mambuek takajuik, ambo jo K cuma bisa mamngikua mantan. Kabanyakan wacana nio kasiko kasinan tapi, ujuang-ujuangnyo indak jadi. Karano ambo dan K maleh pai ka tampek nan samo mako kami maninggaan mantan surang kami pai jalan-jalan ka Osaka.


Kakak ambo suko bana jo ikan lele. Apolai kalau dibaok ka tampek makan pecel lele, inyo pasan lele goreng nan ambo ayam goreng. Indak suko ambo jo ikan lele kareno pernah ambo mancaliak ikan lele di tampek kumuah dan jajok bana ambo mancium baun ikan lele, sabana amis. Manuruik ambo nio ikan tu alah di goreng masiah tabaun juo amis nyo. Kakak ambo kalau dikecek an nyo berang kareno keceknyo baun ikan lele tu indak amis kalau nan mamasak batua caronyo. Memang ikan lele ko berlendir dan baun amis jadi katiko mamasaknyo paralu dibarasiahan dengan taliti supayo masakan lamak dan  manjadi masak an yang lamak.


Lisa sadang melakukan latihan dance barsamo kawan-kawannyo. Saat itu Lisa melakukannyo jo semangat sampai-sampai inyo indak manyadari bahwa celana nan inyo pakai saat itu cukup ketat sahinggo mangharuihkan Lisa untuak manjago gerakannyo agar indak merobek celananyo. Namun tanyato katiko inyo melakukan gerakan split,  tibo-tibo terdengar suaro sobekan dan Lisa langsung mancaliak  celananyo dan  benar sajo celana nan saat itu Lisa pakai tibo-tibo robek cukup gadang nan mambuek inyo langsung manutuiki kakinyo dan mancaliak reaksi kawan-kawannyo. Namun katiko inyo mancaliak reaksi kawan-kawannyo ado ciek urang nan galak begitu mancaliak Lisa nan manohan malu. Lisa nan saat itu manyadari bahwa kawannyo mancaliak celana Lisa nan sobek, inyo langsung pai mancari celana ganti nan ado di tampek latihan tasabuik.


Alah banyak barang nan dibaok jo Tuti untuak pulang kampuang. Tuti juo alah mamasan tikeik pesawat tinggal pai se ka bandara. Hal nan mambuek inyo takajuik adolah karena inyo katinggalan pesawat yang alah tabang duluan sadangkan barang nan inyo baok alah banyak. Bantuak tuti kini bantuak urang kan pindahan rumah karena banyak tentengan, nan tangan ciek mamacik tas gadang, tangan ciek lai manarik koper lo, di pungguang nyo pun ado tas ransel yang gadang juo. Sabana bantuak ka pindahan, takajuik iyo alah tatinggal pesawat, takajuik jo bawak an surang dan harus di angkuik lo baliak. Sabana lah pesawat tu ndak nio gai inyo manungguan, kecek tuti dalam hati.


Ampek hari nan lalu Bagas dirawat di rumah sakik. Bagas dirawat karano kapalonyo mangalami banturan katiko bamain basket. Bagas sempat indak sadarkan diri salamo babarapo jam saat partamo kali dibawo ka rumah sakik. Hal itu mambuek saluruah kaluarganyo maraso panik. Ado katakutan nan mampir ka parasaan kaluarganyo saat tau kalau Bagas mangalami sekarat karano kecelakaan nan manimponyo. Bagas indak sadarkan diri kurang labiah salamo 3 jam. Salamo 3 jam itu amak Bagas indak baranti manangih karano takuik akan tajadi apo-apo ka anaknyo. Baitu juo adiak Bagas. Inyo indak baranti manangih karano udanyo indak kunjuang sadar. Ditambah lagi inyo mancaliak amaknyo manangih sampai pingsan.


Banyak bana urang yang muluik nyo pancacek bana, buruak bana lah pokoknyo kalakuan itu tu. Walaupun misalnyo indak ambo pado saaik itu yang dicacek masih berang ambo, apolai katiko ambo yang dihino fisik tantu lah ambo berang bana. Harus sadar jo kalau karma itu barlaku dan dampak dari awak manghino urang tu baa. Iko salamak se muncuang awak mangecek an fisik urang lain, indak tau se baa parasaan inyo, baa berang nyo inyo dikecek an mode tu. Manuruik ahli psikolog bahwa dampak dari urang yang dihino fisik nyo dapek manimbulkan gangguan psikis dari korban nyo yang barakibaik dan elok untuak diri inyo.


Bagi Afnan pancapain nyo kini indak lapeh dari baa proses yang inyo lalui salamo di bangku kuliah. Banyak palajaran yang didapek Afnan sahinggo inyo bisa lolos Ujian Tes BUMN. Waktu tau inyo lulus tantulah Afnan sanang bana dan indak malupokan perjuangan dan proses pembentukan pribadi nyo nan elok salamo ko. Salamo kuliah tantulah banyak hal-hal yang bisa awak ambiak sebagai palajaran. Salamo awak nio baproses disitu juo awak bisa menjadi manusia nan elok dan berhasil. Jadi untuak kalian nan sadang kuliah jan lah kuliah untuak mancari gelar se, jan ujian karena mangharoak an nilai sampai kadang mancontek. Jadilah urang nan baproses untuak taruih nio baraja dan baraja dari banyak hal nan ado.


Dalam sebuah restoran Lisa sadang manunggu kawannyo nan barnama Dinda. Saat itu Lisa indak mamakai kacamata sahinggo inyo indak bagitu jelas mancaliak seseurang dari kejauhan. Namun jo keyakinan bahwa inyo mancaliak seseurang perempuan nan mamakai baju hitam serta sarowa hitam dilengkapi jo jilbab nan barwarna krem itu mambuek Lisa yakin bahwa wanita tasabuik marupokan kawannyo nan sadang inyo tunggu yaitu Dinda. Sambil melambaikan tangan Lisa juga maneriakan nama Dinda kapado urang tasabuik. Namun reaksi urang tasabuik malah kebingungan dan indak mananggapi panggilan Lisa tasabuik. Mancaliak reaksinyo indak sesuai jo ekspetasi Lisa, inyo mamutuihkan untuak mandakeki wanita tasabuik. Namun katiko barada di dakek barulah inyo manyadari bahwa wanita nan inyo panggil Dinda tadi marupokan urang lain.


Kakerasan psikis banyak nan tajadi pado difabel. Sikap dan parilaku mambedean yang dilakuan dek kaluarga dan masyarakat difabel banyak nan kito tamui. Kasus-kasus bantuak palarangan kalua rumah, indak disakolahan, sikap dan parnyataan yang mampaolok/marandahkan, bahakan pamasuangan acok bana tajadi. Kakerasan psikis emang agak sulik untuak dicaliak, bahkan bisa jadi korban indak manyadari bahwa dirinyo marasoan kakerasan psikis sacaro umum. Bantuak kakerasan psikis bisa barupo umpatan, diberangan, panghinoan, palabelan negatif, atau sikap dan gaya badan nan marandahkan. TIndakan tasabuik bisa manimbuakan hilangnyo raso pacayo diri, hilangnyo kamampuan untuak babuek dan raso indak badayo. Jikok malakukan hal tasauib sacaro taruih manaruih bisa dilaporkan ka pihak bawajib.


Wakatu barita corona sadang naiak-naiaknyo, ambo nan di rantau ko harus capek pulang ka rumah. Kareno kalau indak, jalur udaro dan lauik pun akan ditutuik untuak samantaro wakatu. Kalaupun dibuka harus swab test dulu dan maikuik an prosedur yang lainnyo. Akhirnyo tanpa pikia panjang ambo nio pulang ka rumah tanpa persiapan cuman mambaok pitih se jo tas ketek. Sabananyo ambo alah dicegah dek kawan ambo untuak batanang. Kareno manuruik kawan ambo kalau tagageh beko indak elok jalannyo do, indak lo ado persiapan. Tanyato yobana pas di satangah pajalanan setelah manyeberangi lauik ambo di turunan di tampek yang asiang bana bagi ambo. Disitu ambo maraso takuik kareno indak mangenal daerah tasabuik. Saharusnyo ambo mamasan bus, bukan asala naiak angkutan sacaro capek se.


Ambo adolah anak nan paliang dibanggakan dek guru-guru di sakolah. Dari kelas 1 sampai kelas 6 ambo selalu mandapek paringkek 1 di kelas. Sarupo manusia pada umumnyo, kadang timbul perasaan kesal kapado urang-urang nan salamak hati maminta jawaban saat ujian. Awak alah payah-payah baraja, tapi hasil nan awak dapek samo kawan nan ndak baraja ndak ado bedanyo. Cuma dek ambo urangnyo panakuik dan ndak ado nyali, ambo selalu maagiah jawaban ka kawan ambo nan lain. Pernah waktu itu katiko ambo ndak maagiah jawaban ujian, ambo diancam abis-abisan akan di hantam sapulang sakolah dek kawan ambo nan memang terkenal sabagai pareman sakolah. Nyo nekat untuak maninju-ninju urang nan ndak nyo suko. Takuik bana saat itu, raso-raso ka malayang se nyawo di badan. Sampai-sampai beberapa hari tu ambo ndak takao pulang sakolah surang. Ambo minta japuik taruih ka abak.


Kalau bajalan di daerah Sitinjau Lauik pasti ambo selalu mahindari barado di sakitar truk-truk gadang. Alasannyo adolah karano ambo takuik bana kalau sakironyo truk tu mangalami rem blong katiko akan mananjak di pandakian ataupun turun di panurunan. Soalnyo ambo pernah mancaliak di muko mato kapalo ambo bana sabuah truk mangalami rem blong katiko barado di panurunan Sitinjau Lauik. Saat itu, nampak bana truk ko hilang kandali. Untuang ndak ado kendaraan di muko truk saat itu. Untuang lo supir truk ma arahan kendaraannyo ka arah tabiang. Kok ndak pasti truk tu pasti lah masuak ka dalam jurang. Baruntuang dalam kejadian tu ndak ado korban jiwa.